Немцов ва Навальний бирга. 10 йил аввал Путинга қарши намойишларнинг энг каттаси ўтказилганди\nЖаҳон 22:24 / 08.12.2021 45230\nБундан 10 йил муқаддам Россияда СССР тарқалгандан кейинги энг йирик намойишлар бўлиб ўтганди. 2011 йил 4 декабр куни Россия Давлат думасига сайловлар ўтказилади. Сайловда ҳукмрон «Ягона Россия» партияси 49 фоиз овоз тўплайди. Овозлар ёппасига сохталаштирилган деб ҳисоблаган минглаб кишилар кўчаларга чиқиб, норозилик билдиради.\nНамойишларда асосий норозилик ўша вақтда бош вазир вазифасида ишлаётган Владимир Путинга қаратилганди. Намойишлар пойтахт Москвада ҳам шунчалик авж оладики, россияликлар Путин чиндан кетиши мумкин деб ўйлай бошлашади. Ахир намойишда Путинни ҳукумат доираларига олиб кирган Собчакнинг қизидан тортиб 11 йил Россия молия вазири бўлган Кудрингача бор эди. Россия тарихидаги икки энг машҳур мухолифатчи Борис Немцов ҳамда Алексей Навальний намойишларда биргаликда иштирок этганди.\nОАВда бу намойишларни «Болотная инқилоби» деб аташади. Намойишлар маркази мамлакат пойтахти Москва бўлади. 2011 йил 5 декабр куни Чистий пруд майдонида, 10 декабр куни Болотная майдонида, 24 декабр куни Сахаров проспектида митинглар ўтказилади. 2012 йил 6 май куни «Миллионлар марши» номини олган Болотная майдонидаги юриш намойишчиларнинг полиция билан тўқнашуви ҳамда «Болотная иши» очилиши билан тугайди.\nҲукумат фаолиятидан норози россияликларга катта умид берган ўша намойишлар кейинчалик ҳеч қандай натижа бермаган бўлса-да, унинг етакчилари одамлар орасида ҳақиқат учун курашувчилар сифатида ёдда қолди.\n«Медуза» намойишларда фаол бўлганларнинг кейинги тақдири нима бўлганини эслади. Уларнинг кўпчилиги Россияни тарк этган. Шунингдек, ўлдириб кетилган, заҳарланган ва ҳозирда қамоқда ўтирганлар ҳам бор.\nАлексей Навальний Сахаров проспектидаги митингда, 2011 йил 24 декабрь. Фото: Евгений Фельдман\nҲали 35 ёшда бўлган Алексей Навальний айнан 2011-2012 йиллардаги намойишлар вақтида рус мухолиф ҳаракатининг етакчисига айланганди. Чистий пруд майдонида бошланган 5 декабрдаги намойишларда 10 минггача одам қатнашгани айтилади. Навальний йиғилганларга қарата «Биз бормизми ўзи?» деб бақирганди. «Ҳа» деб жавоб берганди одамлар. Жўшқин чиқишлари билан одамлар меҳрини қозонган мухолифатчи айнан ўша куни қўлга олиниб, 15 сутка қамоқ жазосига ҳукм қилинади. Бу сиёсатчининг биринчи марта қўлга олиниши эди. Кейинчалик Навальний 15 суткалик жазонинг бир нечтасини бошдан кечиришга улгурди ва ҳозирда тўлиқ қамоқ жазосини олиб, «ўтирибди».\nLenta.ru намойишлар ҳақидаги репортажда Навальнийни LiveJournal'да минглаб одам ўқийдиган блогер деб таърифлайди. Кейинги йил Навальний Москва мэри бўлишга ҳаракат қилади, ҳатто президентликка ҳам номзод бўлмоқчи эканини айтади. Ўз жамоаси билан Россия тарихидаги энг йирик коррупцияга оид суриштирувларни амалга ошириб, эълон қилади. Шунингдек, кўп йиллар давомида Россия ҳукумати, хусусан, Путинга қарши кўплаб намойишлар ташкил этади, унга нисбатан кўплаб жиноий ишлар очилади.\n2020 йил 20 август куни Навальний самолётда Томскдан Москвага қайтаётганда «Новичок» билан заҳарланади. Сиёсатчи бу иш ортида Путин турганини айтиб келади. Буни расмий Москва рад этган. Берлиндаги «Шарите» клиникасида сиёсатчи айнан «Новичок» билан заҳарлангани маълум қилинади. Кома ҳолатидаги сиёсатчини оиласи катта қийинчилик билан даволаш учун Германияга олиб боради. Навальний ўзига келганидан кейин уни заҳарлагани айтилган гуруҳ вакилларидан бири бўлмиш ФХХ ходими билан телефонда гаплашиб, суҳбат аудиосини эълон қилади. Кўп ўтмай Навальнийнинг ўзи «инсоният тарихидаги энг йирик пора» деб атаган Путиннинг Геленжикдаги саройи ҳақида суриштирув эълон қилинади. Суриштирувдан кўп ўтмай Навальнийга нисбатан «Ив Роше» иши бўйича айблов эълон қилиниб, 3,5 йиллик сиртдан қамоқ жазоси чинакам қамоқ жазосига ўзгартирилади. Шундан буён сиёсатчи қамоқда қолмоқда.\n2021 йилда Навальний ташкил этган коррупцияга қарши кураш фонди суд томонидан экстремистик ташкилот деб топилди. Бундай ташкилот аъзолари эса Россия қонунчилигига кўра сайловларда иштирок эта олмайди.\nБорис Немцов Болотная майдонидаги митингда нутқ сўзламоқда, 2011 йил 10 декабрь. Фото: Евгений Фельдман\nСССР тарқалиб кетгандан кейинги Россиянинг энг машҳур икки мухолифатчисидан бири Борис Немцов ҳисобланади. Путинни энг кўп танқид қилган сиёсатчилардан бири бўлган Немцов ўз вақтида Нижегород вилояти губернатори ва бош вазир ўринбосари лавозимларида ишлаган. 2000-йилларнинг иккинчи ярмида у «Норозилик марши» ва «Стратегия-31» номли норозилик акцияларида иштирок этган. У Россия конституциясининг 31-моддасида белгиланган мажлис эркинлиги ҳуқуқини таъминлаш учун кўп жон куйдирган. «Болотная инқилоби»да намойишлар етакчиларидан бири бўлган.\n2013 йил Немцов «Парнас» либерал партиясидан Ярослав области думасига сайланади. 2014 йилда эса Украинадаги Евромайдонни қўллаб, Россия Қримни босиб олишини қоралайди. 2015 йил 28 февралга ўтар кечаси Борис Немцовни отиб ўлдиришади. Бу Россия тарихидаги энг шов-шувли қотиллик бўлиб қолмоқда. Путиннинг ашаддий танқидчиси бўлган, у мамлакатни ҳалокатга етаклашини айтиб келган Немцов чеченистонлик бир гуруҳ ёлланма қотиллар томонидан отиб ўлдирилиши – Россия ҳукуматига нисбатан ишончсизликни янада оширади. Немцов ўлдирилган майдонда ҳар йили 28 феврал куни унинг хотираси ёдга олинади. Ғарбда кўплаб хиёбонлар ва майдонлар Немцов номи билан аталган.\nИлья Яшин «Театре.док»да 15 кунлик ҳақида сўзлаб бермоқда, 2011 йил. Фото: Евгений Фельдман\n2011 йил 5 декабр куни Чистий пруд хиёбонидаги намойишни «Бирдамлик» демократик ҳаракати ташкил этганди. Унинг ташкилотчиларидан бири айнан Яшин эди. У йиғилганларга шаҳар бўйлаб ҳаракатланишни таклиф қилади. Оқибатда ўзи ва Навальнийнинг қаторида яна 300 киши қўлга олинади. Яшин ҳам худди Навальний каби 15 сутка қамоққа ҳукм қилинади. Кейинчалик инсон ҳуқуқлари бўйича Европа суди босими билан Россия уларга 54,5 минг евродан товон пули тўлаб беради.\n2011-2012 йиллардаги норозилик намойишларида иштирок этган Яшин мухолифатнинг мувофиқлаштириш кенгашидан ўрин олади. 2017 йилда у ҳудудий депутатликка сайланади ва Москвадаги Красносельский район кенгашини бошқаради. 2019 йил Москва шаҳар думаси учун сайловларда мустақил номзодларни қўйишларини талаб қилиб намойишлар ташкил этади ва эвазига кетма-кет беш марта кичик муддатли қамоқ жазосига ҳукм қилинади. 2021 йилда Красносельский райони раҳбарлигидан кетиб, Москва шаҳар думаси сайловида ўз номзодини кўрсата олмайди. Яшинни «экстремистик ташкилоти бўлган» Алексей Навальнийга алоқаси бўлгани учун сайловга қўйишмайди.\nКсения Собчак Сахаров проспектидаги митингда, 2011 йил 24 декабрь. Фото: Евгений Фельдман\n«Мен Ксения Собчак, менинг йўқотадиган нарсам бор», деганди Собчак 2011 йил 24 декабрда Сахаров проспектида ўтган намойишда. Собчак анча мўътадил ва муроса оҳангида гапиргани учун намойишчиларнинг ҳуштакбозлигига сабаб бўлади. Чунки улар сўзга чиққанлардан жўшқин сўзлар кутишарди. Собчак Путиннинг собиқ хўжайини Анатолий Собчакнинг қизи экани ҳам ҳуштаклар билан кутиб олинганига сабаб бўлгандир. Шунга қарамай, Собчак ҳукуматни мулоқотга чорлагани учун намойишчилар кейинги гал ҳам унинг иштироки учун овоз беришади.\n«Миллионлар марши» юришидан кейин Собчакнинг уйини ҳам тинтишади. Телебошловчининг квартирасидан 1 миллион евро ҳамда 500 минг доллар чиқади. Текширувдан кейин пуллар қайтиб берилади. Намойишлар машҳур телебошловчи бўлган Собчакка ҳам таъсир қилмай қўймайди. У телевидениеда чиқиш ҳуқуқидан маҳрум бўлади. ТВга 2017 йил – президентликка номзодини қўйишини эълон қилгач қайтади.\nСобчак сайловларда қолган барча номзодларга қарши эканини иддао қилади. Унинг иштироки Кремль учун фойдали экани ҳам айтилади. Собчак президентлик сайловларида 1,7 фоиз овоз тўплайди.\nСайловдан кейин Собчак тинчгина бизнес билан шуғулланишини маълум қилади ва YouTube’да «Эҳтиёт бўлинг: Собчак» номли канал очади. Ҳозирда унинг каналини 2,5 миллиондан ортиқ ўқувчи кузатиб боради.\nЭдуард Лимонов Олий судда, 2011 йил. Фото: Денис Синяков / Reuters / Scanpix / LETA\n2011 йил 6 декабр куни Триумфальная майдонида Лимонов ҳамда Немцов биргаликда қўлга олинади, аммо икки ҳафта ўтиб Лимонов Немцовни намойишлар тарқоқ ва самарасиз ўтишида айблайди. Унинг фикрича, норозилик акциялари аввалига Инқилоб майдонида ўтиши керак бўлган, лекин баъзи ташкилотчиларнинг Москва мэрияси билан келишуви сабаб Болотная майдонига кўчирилган. Инқилоб майдонида эса фақат Лимонов ва тарафдорлари қолади.\nЛимоновнинг фикрича, 10 декабр куни намойишлар Инқилоб майдонида ўтганида, мақсадга эришиш осонроқ бўлган бўларди, чунки бу майдон Давлат думаси ва Марказий сайлов комиссиясига яқин жойда жойлашган. «Тасаввур қиляпсизми, Немцов ҳамманинг номидан розилик бериб, одамларни шаҳар марказидан олиб кетади. Буни аҳмоқлик, ҳатто сотқинлик дейиш ҳам мумкин», деганди Лимонов.\n2012 йилда оммавий намойишлардан умид йўқ деб ўйлаган Лимонов «Бошқача Россия» номли ўз партиясини тузишга қарор қилади, аммо партия тузилмай қолиб кетди. 2014 йил кутилмаганда Лимоновнинг қарашлари Кремлники билан бир хил бўлиб қолади. У Россия Қримни босиб олганини олқишлайди. Кейинроқ кремлпараст нашрларда «Навальнийни маҳв этишди», «Украинадаги тил геноциди» ва «Америка қулаши» номли мақолалар чиқаради.\n2020 йил 17 март куни Лимонов вафот этди. Унинг «Қария сайрга чиқди» номли охирги китоби ўлимидан кўп ўтмай чоп этилади.\nСергей Удальцов судда, 2011 йил. Фото: Max Avdeev\n«Сўлчилар фронти» ҳаракати етакчиси Сергей Удальцов 2011 йил қишидаги намойишлардан аввал сўлчилар ҳаракатидан анча йироқда эди. У «Миллионлар марши» намойишининг асосий ташкилотчиларидан бири бўлади. Бу ҳақда НТВда «Намойишлар анатомияси-2» номли фильм ҳам ишлашганди. Фильмда айтилишича, Удальцовнинг ҳаракатларини «рангли инқилоб бўйича конструктор» грузиялик Гиви Таргамадзе бошқариб турган.\nНамойишлар ташкилотчиси сифатида Удальцов 4,5 йилга озодликдан маҳрум этилади. Қамоқдан чиққач матбуот анжуманида қатнашган Удальцов Қримнинг Россияга қўшилиши ва Донбассдаги айирмачилар ҳаракатини қўллайди. Ўз навбатида, Удальцов Путиннинг 2018 йилдаги сайловда ғалабаси, пенсия ислоҳоти ва сиёсий репрессияга қарши кураш учун норозиликка чиқишга чорлайди. Европа суди қамоқда кўп марта очлик эълон қилган сиёсатчи фойдасига 9 минг евро товон пули тўланиши борасида инсон ҳуқуқлари бўйича қарор чиқаради.\n2021 йил Удальцовни Россия коммунистик партияси намойишига чиққани учун қўлга олишади. Намойиш сайлов натижаларига қарши ўтказилганди. Бу сайловларда Удальцовнинг хотини Анастасия ҳам қатнашади. У сайлов натижасига кўра ҳукмрон партия бўлмиш «Ягона Россия» номзодини мағлуб этгани, аммо электрон овоз бериш натижалари ҳисоблангач имкониятни бой бергани иддао қилинганди.\nГеннадий ва Дмитрий Гудков\nГеннадий Гудков Болотная майдонидаги митингда, 2011 йил 10 декабрь. Фото: Евгений Фельдман\nОта-бола Гудковларнинг талаблари ҳаммани ҳайратга солади. Улар сайлов натижаларига кўра депутатлик мандатига эга бўлганига қарамай, овозларни қайта санаб чиқишни талаб қилишади. Геннадий Гудков «Адолатли Россия» партияси раҳбарининг ўринбосари ҳам эди. Оқибатда 2012 йилда у депутатликдан озод қилинади. Сабаб сифатида ноқонуний тадбиркорлик билан шуғуллангани келтирилади. Аммо бу ҳолат бўйича жиноий иш очилмайди.\n2013 йилда кичик Гудков ҳам депутатликдан кетади. Уни отаси билан бирга мухолифатнинг муваққат кенгашига киргани учун «Адолатли Россия» партияси аъзолигидан чиқаришади. У Қрим бўйича овоз бериш жараёнида қатнашмаган, шунингдек, россиялик етимларни хорижликлар боқиб олишини тақиқловчи қонунга қарши чиққан. 2016 йилги Давлат думаси таркибида Гудков йўқ эди. Уни Россия парламентидаги энг охирги мустақил депутат деб ҳам аташади.\n2018 йил кичик Гудков Ксения Собчак билан бирга «Фуқаролик ташаббуси» базасида ўзгаришлар партияси тузишини эълон қилади. Собчак ўша партиядан президентликка ўз номзодини илгари суради. Аммо кўп ўтмай «Фуқаролик ташаббуси» партияни қайта рўйхатдан ўтказмайди. 2021 йил кичик Гудков жиноий иш сабаб Россияни тарк этди. Унинг отаси 2019 йилда мамлакатдан чиқиб кетганди.\nИлья Пономарёв Сергей Удальцов устидан суд жараёнида, 2011 йил. Фото: Max Avdeev\n2011 йилги митинглар бошланишидан аввал Илья Пономарёв ЮКОС ва «Сколково» инновацион марказида ишлашга, Давлат думасига «Адолатли Россия»дан икки марта сайланишга, «Сўлчилар фронтига» аъзо бўлишга ҳам улгурган. Пономарёв намойишларга ўша вақтдаги президент администрацияси раҳбари ўринбосари бўлган Владислав Сурков билан гаплашиб қатнашади. Айнан Сурков уни «Сколково»га ишга жойлаб қўйганди. Охир-оқибат Паномарёв намойишларнинг энг фаол иштирокчиларидан бирига айланади. Гарчи у ҳам Лимонов каби 10 декабрдан кейин намойишлар самарасига шубҳа қила бошлаган бўлса-да.\n2013 йил баҳорида Сурков қисқа муддат ишдан кетишидан бироз аввал Пономарёв жиноий иш фигурантига айланиб қолади. У «Сколково» давлат инновацион марказидан пулларни ўзлаштиришда айбланади. Бироз ўтиб Пономарёв шахсан Путин билан учрашишга муваффақ бўлади ва шундан кейин уни бир муддат тинч қўйишади. 2014 йил март ойида Пономарёв Давлат думасида Қрим Россияга қўшилишига қарши овоз берган ягона депутат бўлади. Шу сабаб унга очиқчасига мамлакатдан кетиш таклиф қилинади. Илья Пономарёв АҚШга кетиб, қайтмасликка қарор қилади.\nАввалига у АҚШ компаниясида технология соҳасида консултант бўлиб ишлайди. Кейинчалик Украинада Қора денгиз шелфини қайта ишловчи Trident Acquisitions нефть компаниясига асос солади. Бироқ собиқ депутатга нефть магнатига айланиш насиб қилмайди. Айни дамда Киевда яшаётган Пономарёв Украина фуқаролигини қабул қилган.\nВладимир Тор Пушкин майдонидаги митингда, 2012 йил 5 март. Фото: Scanpix / LETA\nАсл исми Владлен Кралин бўлган Тор «Рус марши» ташкилотчиларидан бири. У миллатчилар вакили эди. Миллатчилар либераллар, сўлчилар ва анархистлар билан фикрий қарама-қаршиликка қарамай, 2011 йил декабридаги намойишларда улар билан бирга қатнашишади. 2012 йил кузида Тор билан бирга яна бир қатор миллатчилар мухолифатнинг муваффақ кенгашига киради.\nТор раҳбарияти таркибида бўлиши кутилган Миллий-демократик партия очилмай қолади. ВВС миллатчилар орасида машҳур бўлган Тор машҳурлигидан фойдаланиши мумкинлигини тусмоллаганди. Аммо вақт ўтиб Тор ижтимоий фаол ҳаётда кўринмай кетди.\nЕвгения Чирикова, 2011 йил. Фото: Max Avdeev\n«Немцов ва Чирикова одамларни бизнинг ёнимиздан олиб кетишди. Биз уларга қараб карнайларда бақирардик, улар эса хафа бўлиб ғўлдирашди, холос. Ахир биз одамларни Любянкага – марказга тўплашимиз, улар музокара учун чиқиши ва биз ўз шартларимизни айтишимиз керак эди-ку?» деганди Евгения Чирикова ҳақида ёзувчи Захар Прилепин.\nЕвгения Чирикова 2011 йил Москва – Санкт-Петербург трассаси Химкидаги ўрмондан ўтишига қарши намойишга чиққан активистлар етакчиси сифатида танилганди. Евгения ўз ҳаммаслаклари билан бирга Москвада 5 минг кишилик митинг-концерт ташкил қилади. Кейинроқ ўша вақтда АҚШ вице-президенти бўлган Жо Байден билан учрашади. Бўлажак Америка президенти унга жасорати учун махсус мукофот топширади.\n2012 йил Чирикова Химки мэрлиги учун сайловларда иштирок этиб мағлуб бўлади. Шунингдек, Химки ўрмонидан ўтадиган трасса қурилишига ҳам қаршилик қила олмайди, 2015 йилда ўрмон орқали ўтган пулли йўл очилади. Ҳукумат тазйиқидан қўрққан Чирикова оиласи билан бирга Эстонияга кетиб қолади. У ерда ҳам Евгения ижтимоий фаолият ва экологик лойиҳалар билан шуғулланади.\nАлексей Кудрин Сахаров проспектидаги митингда чиқиш қилмоқда, 2011 йил 24 декабрь. Фото: Валерий Шарифулин / ТАСС\n2000-2011 йилларда Россия молия вазири бўлган Кудрин 11 йил ичида бош вазир ўринбосари лавозимида ҳам ишлаган. Давлат думаси сайловларига бир неча ой қолганида мамлакат президенти Дмитрий Медведев билан келишмай қолган Кудрин истеъфога чиқади. Кудрин бюджет тақсимоти бўйича президент билан келишмай қолганди.\n2011 йил 24 декабрда Сахаров проспектида ўтган митингларда намойишларга қўшилади. У одамлар олдида чиқиш қилиб сайлов натижаларидан қониқмагани, Марказий сайлов комиссияси раҳбари Владимир Чуров истеъфога чиқиши кераклигини айтади. Узоқ вақт ҳукуматда ишлаган Кудриннинг чиқишини баъзи одамлар ҳуштакбозлик билан кутиб олишади. Миллатчилар вакили Владимир Тор эса «Путин ҳукумати вакили бўлган Кудриндан кейин сўзга чиққаним учун кечирасиз», деганди.\nКудрин охир-оқибат мухолифат етакчилари сафига кирмайди. Уни ҳукумат ва намойишчилар ўртасидаги воситачи деб қабул қилишади. Кудрин Сахаров проспектидаги намойишлардан олдин ва кейин Путин билан учрашганини тан олади. Шунингдек, у Путин 2012 йилги сайловларда иштирок этиши керак ёки йўқлиги ҳақидаги саволга жавоб бермайди. Шундай бўлса-да, Кудрин Путиннинг атрофидаги унга қарши намойишларда иштирок этган ягона инсон бўлиб қолганди.\n2011 йил собиқ бош вазир ўринбосари Кудрин Twitter’да аккаунт очади, ўз сайтини ташкил қилиб, «Эхо Москва» нашрида блог юрита бошлайди. У ўша вақтда партия тузиш истаги ҳақида гапира бошлаганди. 2018 йил ҳукуматга қайтган Кудрин ҳисоб палатаси раҳбари бўлади. У ҳамон ҳукуматдаги Путин билан норасмий яқин муносабатларда бўлган либерал сиёсатчи сифатида қаралади.\nСергей Пархоменко «Большой город» журнали таҳририятида 24 декабрь кунги митинг ташкилий қўмитаси йиғилиши вақтида, 2011 йил.\n«Дунё бўйлаб» нашри раҳбари бўлган Пархоменко намойишларни молиялаштириш ғоясини ўйлаб топгани билан ёдда қолганди. Шунингдек, у шаҳар мэрияси билан музокара ўтказган намойишчилардан бири эди. Мухолифат муваққат кенгашига кирган Пархоменко «Сайловчилар лигаси» ва «Ҳалол сайлов учун» гуруҳлари ташкилий қўмитаси таркибига ҳам киради.\nКейинчалик Пархоменко «Диссертант» ташкилоти асосчиларидан бирига айланади. Бу гуруҳ ҳукумат аъзоларининг илмий ишларидаги бошқа ердан кўчирилган жойларини аниқлаш билан шуғулланади. Улар собиқ маданият вазири Владимир Мединский ва Санкт-Петербург раҳбари Александр Бегловнинг илмий ишларида плагиат борлигини аниқлайди. Пархоменко Сталин давридаги қатағон қурбонлари хотирасига «Охирги манзил» лойиҳасини ишга туширади. Шунингдек, Россияда мустақил журналистлар учун бериладиган «Редколлегия» мукофоти таъсисчиларидан бири бўлади.\nВиолетта Волкова ҳамда Николай Полозов\nВиолетта Волкова (орқа планда) ва Николай Полозов Москвадаги Хамовнический район судида, 2012 йил. Фото: Сергей Карпов / ТАСС\nВиолетта Волкова ҳамда Николай Полозов 2011 йил қишидаги норозилик акцияларида намойишчиларни ҳимоя қилганди. Волкова намойишларда «навбатчилик қилиб» қўлга олинганларни ҳимоя қилиш билан шуғулланиб юрганда Twitter орқали Полозов билан танишиб қолади ва уни ўз ёнига чақиради. Чистий пруд хиёбонида 300 кишини қўлга олишади. Икки адвокат эса уларни қўйиб юборишларини талаб қилиб ҳимояга отланади.\n2012 йил адвокатлар черковда пранк қилган ва кейинчалик икки йилга қамалган Pussy Riot гуруҳи қўшиқчиларини ҳимоя қилади. Кейинроқ Волков украиналик ҳарбий учувчи Недежда Савченкони ҳимоя қилади. Шунингдек, Россияда экстремистик ташкилот деб эълон қилинган қрим-татарлар мажлиси иштирокчиларини ҳам ҳимоя қилади. Полозов ҳозирда Россияда ҳам, Украинада ҳам фаолият юритмоқда.\nВолкова эса «Болотная иши»даги фигурантлар Удальцов ва Леонид Развозжаевга адвокатлик қилган. 2017 йил кремлпараст Игор Бекетовга ҳам адвокатлик қилади. Бекетов устидан «Ўқ парвози» фильми намойишини тўхтатиб қўйгани учун маъмурий иш очилганди. Адвокат Волкова Алексей Навальнийни 2018 йилги президентлик сайловларига пул йиғгани учун айблаб, унинг гўёки яширин бухгалтерия орқали йиғган ноқонуний пуллари ҳақида кўрсатув тайёрлайди.\nДмитрий Биков 2012 йил 4 февралдаги акция вақтида. Фото: Евгений Фельдман\nЁзувчи 2011 йил қишидаги намойишларда плакат кўтариб машҳур бўлганди. Унда шундай сўзлар ёзилганди: «Кемани чайқатманг, каламушимизнинг кўнгли айнияпти». Бу ерда каламуш деб Владимир Путин назарда тутилгани айтилади. Кейинчалик бу ёзув кўплаб мемларга сабаб бўлди ва уларнинг аксарида Путин тасвирланган. Биков «Шоир ва фуқаро» лойиҳасида Медведев — Путин тандеми ҳақида сатирик шеър ҳам ёзган.\nБиков мухолифатнинг муваққат кенгаши сафидан ўрин олади. 2019 йил Биков Екатеринбургдан Уфага учаётганда самолётда ўзини ёмон ҳис қилади. Касалхонада уни сунъий комага туширишади. 5 йилдан кейин эса Bellingcat ва The Insider суриштирув эълон қилиб, Биковни ҳам Навальнийни заҳарлашда қатнашган гуруҳ заҳарлаганини маълум қилади.\nБорис Акунин Сахаров проспектидаги митингда, 2011 йил 24 декабрь. Фото: Митя Алешковский / ТАСС\nЁзувчи Борис Анунин 2011 йил 4 декабр куни китоб ёзиш учун Ла Манш соҳилидаги уйига кетганди. Аммо Москвада намойишлар авж олгач, ортга қайтиб 10 декабр куни Болотная майдонидаги намойишда иштирок этади. Кейинроқ Сахаров проспектида нутқ сўзлайди.\nАкунин 2012 йил Lenta.ru билан суҳбатда 2011 йил қишидаги намойишлар Путиннинг бутун умр Россияни бошқариши мавзусини кун тартибидан буткул олиб ташлаганини айтганди. «Воқеалар қандай ривожланса ҳам бу иш (Путин Россияни бутун умр бошқариши) энди бўлмайди», деганди ёзувчи.\nНамойишлардан кейин яна 2,5 йил Россияда яшаган ёзувчи Европага кетиб қолади. Унинг айтишича, кетишига Қримнинг босиб олиниши Донбассдаги воқеалар, Малайзия самолёти уриб туширилиши ва шуларга қарамай Путиннинг рейтинги кўтарилиб кетаётгани сабаб бўлган.\n«Ҳаётнинг бу лаҳзасида озчилик сафида эканимни ҳис қилдим. 2011-2013 йиллардаги демократик ҳаракатлар вақтида юртимни тўғри тушуняпман деб ўйлагандим, аммо юртимни, ундаги воқеаларни нотўғри тушунганимни англаб етдим. Ҳаммаси тўғри кетяпти деб ўйлай бошлаган вақтим аслида бундай эмаслигини кўрди. Ҳаммасини ёвуз Путинга боғлаш ҳам нотўғридек кўриниб қолди. [Миллатнинг] ич-ичида нималардир тушунарсиз тарзда содир бўлаётганди», деганди у.\nХорижда Акунин 9 томли «Россия давлати тарихи» асарини ёзиб тугатади. Ёзувчи бу асари замонавий Россия тарихини тушуниш учун яхши манба эканини айтади.\n08:11 / 01.12.2021 18184\nҚонун қаёқда қолди? Аэропортларда белгиланган экспресс-тест нархи қонунга зид


Коронавирус инсондан инсонга юқиб, унинг аъзоларини ишдан чиқаргани каби унинг ортидан ҳосил бўлган пандемия бутун жаҳондаги иқтисодий ва ижтимоий тизимларни фалажлаб қўйишга қодир.\nБу — глобал бўҳрон, унинг кўлами молиявий (пул оқимлари ва молиявий мажбуриятлари билан боғлиқ), иқтисодий (ишлаб чиқариш ва истеъмол муносабатлари билан боғлиқ), давлатчилик (хавфсизлик, ижтимоий муҳофаза, тиббий ёрдам, таълим, оммавий тартибни сақлаш билан боғлиқ) тизимлари учун оғир синов бўлди.\nАввалги даврда давлатнинг монетар чоралар воситасида иқтисодни рағбатлантириш орқали молиявий инқирозлар бартараф этиларди. Бу сафар карантин жорий қилинган шароитда монетар ва маъмурий чоралар билан чекланиб бўлмайди. «Янги уруш» янгича стратегик кўзлов ва тактик ёндашувларни талаб қилади.\nҲозир ҳар бир давлат ўз имкониятлари ва вазиятидан келиб чиққан ҳолда турли ечимларга қўл урмоқда. Улардан қайси бирлари энг самарали эканини аниқлаш осон иш эмас. Шу сабабли жаҳон тажрибасини кузатиш билан бирга ўз имкониятларимиз доирасида турли ностандарт ғояларга мурожаат қилишдан қўрқмаслик керак.\nИнқирозни тез ва самарали енгиш мақсадида қарор қабул қилувчилар беш йўналишда ишлашлари керак:\n1. Пандемия салбий оқибатларини бартараф этиш;\n2. Хусусий сектор учун шошилинч ёрдам;\n3. Иқтисодий фаолликни жонлаштириш;\n4. Давлат харажатлари манбаларини қайта кўриб чиқиш;\n5. Маъсулиятли фуқаролик ташаббусларига очиқ бўлиш.\nЭнди шу беш йўналишнинг ҳар биридаги асосий нуқталарни ўрганиб чиқамиз:\n1. Пандемия салбий оқибатларини жамиятда бартараф этиш.\n1.1. Карантин туфайли ишдан четланса-да, бандлиги сақланган аҳолининг маош тўловларини давом эттириш керак, бунда:\n· Иш фаолияти тўхтатилмаган ва/ёки масофали ишга ўтган корхоналар ўз ходимларига маошларни корхона даромади ҳисобидан тўлайдилар. Бундай ташкилотлар учун давлат тарафидан рағбатлантирув чоралари ишлаб чиқилиши лозим;\n· Фаолияти тўхтаган корхоналар ходимлари маоши давлат тарафидан фоизсиз кредит ва/ёки субсидиялар ҳисобидан берилиши керак. Ходимлар маошни давлатдан тўғридан-тўғри эмас, балки айнан банд бўлган ташкилотларидан олишлари лозим. Бу аҳоли ва иш берувчи билан алоқа сақланишини таъминлайди, институционал алоқалар заифлашувининг олдини олади;\n· Меҳнатга лаёқатли, аммо ишсиз бўлган аҳолига бандлик хизматлари орқали мунтазам равишда нафақа тўлаш. Нафақа миқдорини боқувчилари сони ва ҳудудий истеъмол саватчаси асосида янгидан тайинлаш. Истеъмол саватчаси карантин шароитларига мувофиқ бўлиши керак, яъни таом харажатларидан ташқари профилактика, гигиена ва зарурий тиббий воситалар киритилиши зарур.\n· Меҳнатга лаёқатсиз, қариялар, кўп болали, ногирон аҳоли тоифаларига пуллик ва товар таъминоти кўринишидаги нафақани тўғридан тўғри етказиб бериш. Етказиб берувчи транспорт, тиббий ва алоқа хизматларини бепул бериш.\n· Маиший хизмат тўловлари ва олинган кредит мажбуриятларини қайтариш учун карантин даврига таътил эълон қилиш. Бу давр мобайнида ҳеч қандай фоизлар ва жарималар ҳисобланмаслиги лозим.\n1.2. Аҳолини маънавий жиҳатдан қўллаб-қувватлаш чора-тадбирлари.\n· ТВ, радио ва интернет орқали мунтазам равишда давлатнинг карантин чоралари, ижтимоий ҳимоя ва иқтисодий қарорлари ҳақида аҳолини батафсил хабардор қилиб туриш.\n· Ўринсиз хавотирли кайфиятларни бартараф қилиш учун матбуотда мутахассисларнинг фикрлари билан таништириш.\n· Таҳлилий фикрлаш (critical thinking), фактларни текшириш (fact checking) кўникмаларининг энг асосий услубларини интернет ва телевидение орқали, айниқса ёшлар орасида кенг тарғиб қилиш. Ваҳимали конспирологик ва уйдирма ахборотга қарши курашиш аҳолини информацион ва таҳлилий фикрлаш воситалари билан қуроллантириш орқали бўлади.\n· «Муносабат» каби кўрсатувларни масофали кўринишда ташкил қилиб, унга мутасаддилар, мутахассислар, журналистлар ва ижтимоий фаол шахсларни чақириб, долзарб мавзуларда баҳс-мунозараларни ташкил этиш. Бундай кўрсатувларда иложи борича жонли ва томошабинлар орасида сўровномалар ва савол-жавоблар форматидан фойдаланиш.\nЖамоатчиликни ишончли маълумотлар, соғлом фикрлаш услублари, очиқ мунозаралар билан таъминлаб туриш ишончсизлик, безовталик кайфиятлари ва турли кераксиз хавотирларни кетказади ва энг муҳими, аҳолини ижобий фаолликка ундайди, давлатга нисбатан ишончни сақлайди.\n2. Хусусий сектор учун шошилинч ёрдам.\n· Деярли барча корхоналар учун кредит, ижара, мулкий солиқ тўловлари бўйича карантин даврига таътил эълон қилиш. Бу дегани — янги қарзларни ҳосил қилиб, уларнинг муддатларини кечиктириш эмас, балки айнан фоиз ва ижара ҳисоблари тўхтатилиши зарурлигини англатади. Карантиндан олдин ҳосил бўлган қарзларни эса карантин даври тугагунича қолдириш ва эски қарзларни ёпиш учун қайта кўрилган режа жадвалларини тузиш.\n· Фаолияти тўхтаб қолган корхоналар ходимларини ишдан бўшатмаслик шарти билан иш ҳақи фондини сақлаш учун давлат маблағларидан молиялаштириш.\n· Фаолият юритишга рухсати ва имконияти бўлган корхоналарни тиббий ҳимоя воситалари, дезинфекция моддалари ва экспресс-тестлар билан таъминлаш.\n· Пандемия шароитида фаолияти зарурий бўлган ташкилотлар ходимлари маошлари учун давлат фондидан қўшимча нафақа белгилаш. Бу нафақа қисман ёки тўлалигича жисмоний шахс даромад солиғи ҳисобидан бўлиши ҳам мумкин.\n3. Иқтисодий фаолликни жонлаштириш.\n3.1. Масофали иш юритиш услубларини қўллашни рағбантлантириш, бунинг учун энг асосийлари:\n· Интернет тезлигини оширишни таъминлаш;\n· Масофали ишни ташкиллаш амалий тажрибаларини кенг тарғиб қилиш.\n3.2. Карантин шароитида ва истеъмолчиларнинг янги заруратларига қаратилган ва информацион технологиялар соҳасида турли стартап ва тадбиркорлик ташаббусларини молиявий, маъмурий ва техник рағбатлантириш. Бунинг учун хусусий ва давлат молиявий секторини жалб қилиб, бизнес-ангел, венчур фондларни ташкил қилиш ва янги тадбиркорлар учун экспертлик ёрдамини ташкил қилиш.\nКарантин шароитида ишлаб чиқариш ва хизмат кўрсатувчи тадбиркорлар ишлаш учун рухсат сўровларини тезкорлик билан кўриб чиқиш, бунда асосий эътибор қуйидагиларга қаратилган бўлиши керак:\n· Ижтимоий муаммолар, озиқ-овқат, тиббий воситалар, зарурий кийим кечаклар), информацион технология ва алоқа воситалари каби маҳсулот ишлаб чиқариш ёки транспорт, тезкор етказиб бериш каби хизматларга қаратилган бизнес бўлиши;\n· Экспортга йўналтирилган ва импорт ўрнини босувчи маҳсулотларни ишлаб чиқариш;\n· Бизнес-жараёнлар эпидемия шароитидаги махсус санитар талабларига жавоб бериши керак. Масалан, ходимлар иш жойлари орасидаги масофа 2 метр узоқликда бўлиши, махсус ҳимоя воситалари билан таъминланган, дезинфекция воситалари билан ишлов берилган иш жойлари, махсус йўриқнома жорий этилганлиги ва ҳ.к.\n· Ижтимоий тадбиркорлик, яъни тижорат принципларига асосланган ижтимоий муаммоларни ҳал қилишга қаратилган бизнес ғояларини тарғиб қилиш ва рағбатлантириш.\n3.3. Пандемия туфайли тўхтаб қолган бизнесларни янги йўналишларга мослашишга кўмак бериш. Мисол учун, меҳмонхоналарни хавфсизлик, эпидемиологик ходимлар ва волонтёрлар учун ҳордиқ чиқариш масканлари ёки шифохоналардан янги чиққан ёки тиббий кузатувда бўлган беморлар учун муваққат маскан қилиб ўзгартириш. Меҳмонхона хизматлари ва имкониятлари учун меҳмонхона эгаларига меъёрли қийматда давлат ҳисобидан ҳақ тўлаш.\n3.4. Қишлоқ хўжалик саноати, тиббий воситалар ишлаб чиқарувчилар, транспорт ва логистика хизматлари давлат миқёсида устувор тармоқлар деб қабул қилиниб, уларга турли фискал ва маъмурий рағбатлантириш пакетларини ишлаб чиқиш, уларни санитария хавфсизлик воситалари билан таъминлаш.\n3.5. Барча бож тўловларини приоритет ва ижтимоий ишлаб чиқаришни жонлантирувчи соҳалардан озод қилиш. Божхона расмиятчилик ишларини енгиллаштириш.\n4. Давлат харажатлари манбаларини кўриб чиқиш\nИнқирозга қарши чоралар давлат бюджети учун оғир юк бўлиб кўринади, аммо улар амалга оширилмаса, бу юкнинг вазни бир неча баробар ўсиб, узоқ муддатли каттароқ муаммолар туғдиради.\nАксинча, улар амалга оширилса аҳоли ўзига ва давлат тизимига ишончи кучаяди, тўлов қобилияти сақланиб, товар истеъмолини тўхтатмайди ва натижада пул айланмаси давом этиб, мамлакат иқтисодини жонлантириб туради.\nАлбатта, ҳозирги вазиятда инқирозга қарши чоралар учун маблағ манбасини белгилаш энг қийин масала эканлиги тушунарли. Эҳтимол мазкур масалани ечишда қуйидаги фикрлар фойдали бўлар:\n4.1. Давлат валюта захираларининг маълум қисми эҳтиёткорлик билан инқирозга қарши чораларни молиялаштириш учун манбалардан бири, деб кўрилиши керак.\n4.2. Давлат мулкини хусусийлаштириш орқали хусусий сектордан катта миқдорда молиявий тушум ундириш мумкин. Ундан ташқари, янги мулкий ресурслар билан бойиган хусусий секторда ишлаб чиқариш жадаллашади ва бу ўз навбатида солиқ тушумларини кўпайтиради.\n4.3. Солиқлар тушуми: қабул қилинган бюджетнинг харажатлар қисми билан бирга даромад қисми тезда қайта кўриб чиқилиши керак. 2020 йил бюджет даромади кескин тушиб кетади, сабаби:\n· карантин сабабли истеъмол камаяди ва эгри (истеъмол) солиқлари ҳам камаяди;\n· жаҳон бозорида газ нархи ва унга талаб кескин тушиб кетгани сабабли экспорт тушумлари ва ундан олинадиган солиқлар камаяди;\n· корхоналар соф зарарга кириб қолишади, демак фойда солиғидан тушум озаяди.\nАлбатта, маҳаллий ва республика бюджетлари мутлақо тушумсиз қолади, деб ҳисоблаш тўғри эмас. Истеъмол, ишлаб чиқариш ва экспорт фаолиятлари камайса-да, улар тўхтаб қолмайди ва улардан маълум солиқ тушумлари келиб туради.\nМуҳими — ҳозирги вазиятда корхоналар бўйнига солиқ аванс тўловларини юкламаслик, тўловларни ундиришда маъмурий буйруқбозлик ва куч ишлатар тизимлар ёрдамида зўравонлик амалиётларига йўл қўймаслик керак. Булар контрпродуктив, зарарли ва самарасиз чорадир. Куч ишлатишнинг юзаки натижаси кетидан янги жиддий муаммолар туғилади: коррупция урчийди, корхоналар ёпилиб кетади, натижада жамиятда иқтисод фалажланиб қолади ва давлат ўз мажбуриятларини ўтай олмай қолади, жамиятда давлатга нисбатан ишончсизлик кайфияти кучайиб кетади.\nСолиқ тушумини кўпайтиришга иқтисодга ижобий рағбат бериш орқали эришиш мумкин, яъни:\n· Биринчидан, юқоридаги бандларда айтилган тадбиркорлик фаолиятини рағбатлантириш иқтисодга кучли импульс беради ва натижада жорий вазият талабига мувофиқ ишлаб чиқаришни келтириб чиқаради, оқибатда бизнес ва аҳолининг даромади ошади ҳамда истеъмол давом этади.\n· Иккинчидан, экспортдан ортиб қолган газ ресурсларини арзон нархларда хусусий секторларга сотиб, уларнинг таннархини тушириш мумкин, бу ишлаб чиқариш ҳажмини оширади ва маҳсулотлар таннархи тушиши натижасида кўпроқ соф фойда топади. Бу ҳол корхона даромад солиғи тушумини кўпайтиради, маҳсулотлар кўплиги инфляцияни секинлаштиради ва ҳ.к.\nИстеъмол ва даромадлар солиқ тушумининг асосий манбаларидир, зўравонлик рейдлари эмас.\n4.4. Давлат харажатлари самарадорлилигини ошириш. Қуйидаги саволларга жавоб топиш орқали давлат маблағларини тежаш имкониятларини топиш мумкин:\na) Давлат у ёки бу хизмат турини тўхтатиб турса жамият учун қанчалик зиён етади? Агар тўхтатишдан бўладиган зиён бўлмаса ёки минимал бўлса, уни тўхтатиб, озод бўлган пул ва меҳнат ресурсларни самаралироқ соҳаларга йўналтириш зарур.\nb) Агар зарурий давлат хизмати бўлса уни қандай қилиб самаралироқ бажариш мумкин, яъни кам харажат билан маълум мақсадга эришиш ёки маълум харажат билан кўпроқ самарага эришиш мумкин?\nc) У ёки бу давлат хизматини хусусий сектор бажара оладими? Тендер орқали хусусий сектордан бу хизматларни сотиб олиш мумкинми? Давлат хизматларини хусусийлаштириш орқали унинг самарадорлиги устидан назорат ўрнатиш мумкин, хусусий сектордаги рақобат механизми бунда ижобий роль ўйнайди.\nДавлат ҳисобидан турли байрам тадбирлари, спорт мусобақаларини карантиндан кейин ҳам тўхтатиш керак ва бундай харажатлар учун камида уч йил мораторий эълон қилиш керак.\n4.5. Халқаро ёрдам олиш бўйича самарали музокаралар олиб бориш\n· Давлат ва хусусий ташкилотларнинг ташқи молиявий мажбуриятларини кечиктирилган режа-жадвалларини қабул қилиш ҳақида музокара олиб бориш, фоизни ҳисоблаш таътилига эришиш, шартномалардаги «форс-мажор» бандларидан самарали фойдаланишга интилиш. Албатта, бундай хатти-ҳаракат давлат репутациясига жиддий зиён етказмаслигига ва халқаро муассасалар наздида музокаралар «дефолт» деб талқин қилинишига йўл бермаслик керак.\n· Халқаро муассасалардан молиявий кўмак қуйидаги шартлари билан олиниши керак:\n· Инфратузилмаларни янгилаш ва янгиларини хосил қилишга йўналтирилган мақсадли фоизсиз кредитлар;\n· Эпидемиологик вазиятни юмшатиш ва ижтмоий тангликни енгишга қаратилган энг муҳим товар ва хизмат хайрия кўмаги;\n· Энг муҳим истеъмол маҳсулотлари ва тиббий воситалари товар кредитини олиш;\n· Мақоламизнинг 3-бандида айтилган ижтимоий ва инновацион тадбиркорлик ташаббусларини қўлловчи венчур ва бизнес-ангел жамғармаларини шакллантиришга қаратилган тўғридан тўғри хорижий инвестицияларни жалб қилиш.\nЗарурий бўлган молиявий кўмак учун энг асосий икки талабни ҳам айтиб ўтиш керак, булар:\n1) Молиялаштириш мақсадли бўлишини назорат қилиш, бунинг учун молиялаштирувчи мустақил назорат хизматларидан фойдаланишлари мумкин;\n2) Узоқ муддатли инфраструктура ва реал сектор соҳаларини «ақлли» маблағлар билан сармоялаш. Бу дегани — инвестор нафақат пул ва моддий ресурслар билан кўмаклашиши керак, балки консультатив тавсиялар, технологик, иқтисодий ва тиббий экспертиза ҳамда техник назорат билан таъминлашига эришиш керак.\nЕвробонд каби молиявий инструментлар ва фоизли кредитларга мурожаат қилиш бугунги кунда хатарлидир. Бунга сабаб — фоизли кредит олинганда уни қайтариш ставкаси ва муддати маълум даромад прогонозлари асосида белгиланади. Бу прогнозларда номаълумлик даражаси қанчалик юқори (яъни рисклар юқори) бўлса фоиз ставкаси шунча баланд бўлади.\nБутун жаҳон глобал иқтисодий инқирозга кириб бораётган вақтда номаълумлик даражаси юқори бўлади ва кўпгина маблағ қайтиши прогнозлари нореал бўлади. Ундан ташқари, бундай кредитлар валюта хатарларига тўла бўлади, яъни иқтисодий қийинчиликка дучор бўлган давлатда ички валюта хорижий валютага нисбатан қадрсизланиб боради, давлатнинг даромадлари эса асосан миллий валютада шаклланади, демак қайтарилаётган кредит нафақат фоиз билан, балки валюта курси фарқи билан оғирлашади.\nФоизли кредитларни жалб қилиш давлатнинг келажагини қарзга ботириш деганидир, келажакда миллат бойлиги ўзининг равнақи ва ривожланишига эмас, балки қарзларни қайтаришга сарф бўлади, янги қарзлар олишга сабаб бўлади. Бугунги кунгача дефолт эълон қилган давлатлар тажрибаси биз учун огоҳлантирув бўлиши керак.\n5. Масъулиятли фуқаролик ташаббусларига очиқ бўлиш\n5.1. Давлат ва жамият ўртасидаги ўзаро ишончли муносабатлар янги инқироздан катта талофатларсиз чиқиб, постпандемия даврига кучга тўлган ҳолда киришни кафолатлайди. Бунинг учун ҳукумат раҳбарияти ўз қарорлари хусусида шаффофлик ҳамда танқид-мулоҳазалар учун очиқликни мунтазам равишда намоён қилиб туриши керак.\nШу билан бирга жамоатчилик тарафидан чиқаётган турли кўнгилли ташабусларга ишонч билан қараш ва ижтимоий оғриқларни енгишда улар билан яқин ҳамкорликда бўлиш ҳам тўғри ёндашувдир. Айнан шу жараёнда халқда масъулиятли фуқаролик жамияти ҳосил бўла бошлайди.\n5.2. Сўз ва матбуот эркинлигини тўсиш халқ орасида ишончсизликка олиб келади, бу эса одамларнинг давлат ва мутахассислар тавсияларига биноан эмас, балки ўзлари билганича бетартиб ҳаракат қилишларини келтириб чиқаради. Бунинг таъсири карантин режими доимий бузилишига, иқтисодий вазиятнинг кескинлашувига, айниқса нархларнинг тез суръатларда ўсиши ва миллий валютанинг қадрсизланиши кучайишига салбий туртки бўлади.\n5.3. Антикризис фаолиятини юритишда яна бир ижобий имкониятдан фойдаланиш мумкин, бу — давлат ходимлари ва жамоатчилик фаоллари орасида муаммоларни самаралари ҳал қила оладиган, самарали бошқарувчи истеъдодига эга кадрларни анқлашдир. Мураккаб муаммоларни ҳал қилиш давлат ва бизнес учун энг зарур бўлган ресурс — лидерлар синфини шакллантиради.\nЮқоридаги тавсиялар, албатта, баҳсли характерга эга бўлиши ва баъзилари ҳисоб-китобли таҳлилга муҳтож бўлиши табиийдир. Лекин ўйлаймизки, тезкор стратегик ва тактик қарорларни аниқлаш жараёнида раҳбарларнинг тасарруфида хилма-хил ғоялар ва фикрларнинг критик массаси мавжуд бўлиши керак. Айнан шу ғоялар массасига ҳисса қўшиш нияти билан мазкур мақола ёзилди.


ОРАЗАНЫҢ ШӘРТЛЕРИ » nasiyat.uz\n08 апр 10:45Фиқҳ / Ораза\nОраза туўры болыўы ушын үш шәрт табылыўы керек болады.\nБиринши шәрт – мойынға лазым болыў шәртлери.\nБул шәртлер төртеў:\n1. Ислам. Мусылман болмаған адамға ораза парыз болмайды. Ондай адам ораза тутса да, оразасы ибадат орнына өтпейди. Кәпир адам Рамазанда Исламға кирсе, сол күннен баслап ораза тутады.\n2. Ақыл. Ақылы жоқ адамға ораза парыз болмайды, себеби ол мукәлләф емес.\n3. Балағат. Балағатқа жетпеген жас балаларға ораза парыз болмайды. Рамазан айында балағатқа жеткенлер сол күннен баслап ораза тутыўды баслайды.\n4. Оразаның парыз екенлигин билиў.\nЕкинши шәрт – оразаны тутыў ушын лазым шәртлер:\nБул шәртлер екеў:\n1) Саламат болыў. Кесел болған адамға ораза тутыў ўәжиб емес.\n2) Муқим болыў. Сапардағы адамға ораза тутыў парыз емес. Ол сапардан қайтқанда қазасын тутып береди.\nУшинши шәрт – оразаның туўры болыў шәртлери.\nБул шәртлер үшеў:\n1) Нийет. Нийетсиз ораза дурыс болмайды.\n2) Нифас ҳәм ҳайздан пәк болыўы. Нифас ҳәм ҳайзли болатурып тутылған ораза дурыс болмайды.\n3.Оразаны бузатуғын нәрселерден аўлақ болыў. Ораза тутып турғанда оны бузатуғын нәрселер болып қалса, ораза қалмайды. Орнына қазасын тутып бериўи лазым болады.\nРамазан оразасын тутыў ҳәм қазасы шәрий күндиздиң ярымынан алдын нийет қылыў менен туўры болады.\nМәлим болғанындай қылыныўы лазым болған әмелди шәриятта белгиленген ўақытта қылыў «ада» делинеди. Қылыныўы лазым болған әмелди белгиленген ўақыттан кейин бежериў «қаза» делинеди.\nРамазан оразасын ўақтында тутыў парыз болады. Егер ол ўақтында ада қылынбаған болса, қазасын тутыў парыз болады.\nСондай-ақ, каффарат оразалары да ўәжиб болады. Биреўди қәтелесип, абайламастан өлтирип қойған яки ҳаялын зиҳар қылған адам басқа каффаратларды бежере алмаса, избе-из арасын үзбестен еки ай ораза тутыўы ўәжиб болады.\nШәрий күндиз - таң атқаннан (субҳи содиқтан) басланып, қуяш батқанша даўам етеди. Шәрий болмаған күндиз болса «сөзликтеги күндиз» деп аталады ҳәм ол қуяш шыққаннан баслап батқанша даўам етеди. Демек, ораза тутпақшы болған адам таң атқаннан баслап күндиздиң ярымына шекем нийет қылып алса, оразасы туўры болады.\nРамазаннан соң ораза тутыўдың пайдалары. Мақалалар Зәкаттың дурыс болыў шәртлери ҳаққында Закат Оразаның түрлери ҳаққында Ораза Оразаның түрлери Фиқҳ / Ораза Ораза (саўм) Фиқҳ / Ораза


Ўзбекистон 08:31 / 19.04.2019 42046\nҚорақалпоғистон Республикаси ва Хоразм. Ҳаво ўзгариб туради, 20 ва 22 апрелда ёғингарчилик кутилмайди, 21 ва 23 апрелда баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат 20-21 апрелда кечаси 5-10 даража, кундузи 13-18 даража, 22-23 апрелда кечаси 7-12 даража, кундузи 15-20 даража илиқ бўлади.\nБухоро ва Навоий вилояти. Ҳаво ўзгариб туради, 20 ва 22 апрелда ёғингарчилик кутилмайди, 21 ва 23 апрелда ёмғир ёғади, 21 апрелда баъзи жойларда кучли бўлиши мумкин. Момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 8-13 даража, кундузи 17-22 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, 20 апрелда кечаси ва куннинг биринчи ярмида баъзи жойларда ёмғир ёғади, куннинг иккинчи ярмида бироз ёмғир ёғиши мумкин, 21 ва 23 апрелда ёмғир ёғади, 21 апрелда баъзи жойларда кучли бўлиши мумкин. Момақалдироқ бўлиши мумкин. 22 апрелда ёғингарчилик кутилмайди. Шамол ғарбдан 7-12 м/с тезликда эсади. Ҳарорат кечаси 10-15 даража, кундузи 17-22 даража илиқ бўлади.\nҚашқадарё ва Сурхондарё вилояти. Ҳаво ўзгариб туради, 20 апрелда кечаси ва куннинг биринчи ярмида баъзи жойларда ёмғир ёғади, куннинг иккинчи ярмида бироз ёмғир ёғиши мумкин, 21 ва 23 апрелда ёмғир ёғади, 21 апрелда баъзи жойларда кучли бўлиши мумкин. Момақалдироқ бўлиши мумкин. 22 апрелда ёғингарчилик кутилмайди. Шамол ғарбдан 7-12 м/с тезликда эсади. Ҳарорат кечаси 10-15 даража илиқ, кундузи 20-21 апрелда 22-27 даража, 22-23 апрелда 20-25 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, 20 апрелда кечаси ва куннинг биринчи ярмида баъзи жойларда ёмғир ёғади, куннинг иккинчи ярмида бироз ёмғир ёғиши мумкин, 21 ва 23 апрелда ёғингарчилик кутилмайди. 22 апрелда баъзи жойларда ёмғир ёғиши мумкин. Момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 10-15 даража илиқ, кундузи 20-21 апрелда 20-25 даража иссиқ, 22-23 апрелда 17-22 даража илиқ бўлади.\nРеспубликанинг тоғли ҳудудлари. Ҳаво ўзгариб туради, вақти-вақти билан ёмғир ёғади, 21 апрелда баъзи жойларда кучли бўлиши мумкин. Момақалдироқ бўлиши мумкин. Шамол ғарбдан 7-12 м/с тезликда эсади. Ҳарорат кечаси 3-8 даража, кундузи 7-12 даража илиқ бўлади.


Ошиғи олчи юлдузимиз « Ўзбекистон Халқ Ҳаракати\nОшиғи олчи юлдузимиз\nЮлдузлар оламида янги шов-шув! Машҳур француз киноартисти Жерар Депарье Франция фуқаролигидан воз кечиб, Белгиянинг Нишан деган кичик бир шаҳарчасига кўчиб ўтибди.\n17 December 2012 - 15:21\nЮлдузлар оламида янги шов-шув! Машҳур француз киноартисти Жерар Депарье Франция фуқаролигидан воз кечиб, Белгиянинг Нишан деган кичик бир шаҳарчасига кўчиб ўтибди. Унинг бундай қарорга келишига бош вазир Жан-Марк Эйро унинг ўз даромадларини солиқдан яширганлиги ҳолатини “ачинарлик” дегани бўлибди http://www.1tv.ru/news/world/222153. Маълумки, Жерар Депардье Франция бойларидан бири бўлиб, актерлик маҳорати билан топган пулларидан ташқари, у ўзининг вино ишлаб чиқариш бизнесига ҳам эга. Бунга жавобан “Журналь дю Диманш” газетасида чиқиш қилган Депарье ҳамма вақт солиқларни тўлаб келгани ва ижтимоий суғуртасидан ҳеч вақт фойдаланмаганини уқдирибди. Францияда бойларга нисбатан 75% даромад солиғи солинишидан келиб чиқсак, машҳур кино юлдузининг солиқдан қочиш ҳаракати ҳақиқатга яқинроқ деб гумон қилиш мумкин.\nАммо у солиқларни тўлаб келганини иддао қилмоқда. Нима бўлди ўзи? Агар у ҳақ бўлса нега на оладиган пораларидан, на ўмарадиган пулларидан келадиган даромад учун солиқ тўламайдиган бизнинг ёрқин юлдузимиз Гугуша билан оғиз-бурун ўпиша бошлади экан? Чиллаки чиллакини кўриб чумак ёзади деганларидек, Депарье ҳам Ўзбекистондаги режимни, унинг маликасини кўриб чумак ёздимикан? Ҳар неки, Францияда бунақа эркалик кетмайди.\nЮлдузлар! Юлдузлар деганда ўзбекнинг ҳозирги авлоди самодаги юлдузни эмас, балки турли туман артистлар ва раққосаларни тушунадиган бўлиб қолишган. Чунки уларга юлдузлар ҳақида илм берилмайди, балки пахта тердиришади, ғўзани ягона қилдиришади, кўча супиртиришади ва йўқ билим учун “беш” баҳоларни қўйиб катта ҳаётга – мардикорликка юборишади.\nБалки шунинг учун ҳам ўзбек ўғлонлари юлдузлар тури деганда “поп юлдузи”, “диско юлдузи”, “рок юлдузи” каби юлдузларни тушунадиган бўлиб қолишгандир. Нега унда Муножот Йўлчиевани ўзбек мақоми юлдузи дейилмайди? Бунинг сабабини биров билмаса керак.\nБизнинг энг ёрқин юлдузимиз эса Гугуша! Тахаллусни у Эрон актрисаси Гугуш (Фоиқа Оташин)дан ўзлаштириб олган бўлса ҳам майлига, за то – у бизнинг Гугуша! Демак бу бизнинг юлдуз ва уни танимайдиганлар бўлмаса керак. Ҳар ҳолда уни Швецияю, Швейцарияда ҳам жуда яхши таниб олишди. Айниқса миллионлаб олган поралари ва пул ювишлари ортидан. Шундай бўлсада юлдузимизни қисқа сатрларда бўлсин, танитиб ўтамиз. Аниқроғи, эслатамиз.\nЎзбекистон осмонида порлаган юлдузимиз, маликамиз, тенги йўқ гўзал ва барно Гугуша – бу Ислом Абдуғаниевичнинг пушти камаридан бўлган “юлдуздир”. У ва фақат у айни кунларда ўзбекнинг энг ёрқин юлдузи тимсоли ҳамдир. Бу юлдузимиз дипломатияда ҳам, илмда ҳам, кийим-кечак бичиш ва тикишида ҳам, заргарликда тенги йўқ танҳо эканлигини алоҳида эслатиб ўтмоқ жоиз.\nЮлдуз Гугуша энди ўз бахтини кино сценарийларида ҳам синовдан ўтказмоқда ва комил ишонч билан айтиш мумкинки, бунда ҳам муваффақият қозонади (қозонмай кўрсинчи, нечита ўзбек сценаристининг калласи кетади). Ҳали замон унинг фильми Ўзбекистонда энг машҳур фильм бўлади ва 30 миллион томошобинни йиғади. Бундан ортиғининг эса иложи йўқ, чунки Ўзбекистон аҳли 30 миллиондан ортмайди.\nУнинг бўлажак машҳур фильмида Франциялик юлдуз, худди ўша солиқдан қочганлиги айтилаётган Жерар Депардье асосий роллардан бирини ўйнайдиган бўлибди. Аъло! Кексайиб қолган бу француз юлдузи ва ўзбекнинг янги порлаб чиқган юлдузи ўзаро ҳамкорликни бошлашибди.\nЎхшатмагунча учратмас дейдилар. Ёки кўр кўрни қоронғу зиндонда топади дейдилар. Бўлмаган гап! Маликамиз бениҳоя доно аёл. Унинг донолигига тоқат қилолмай эри ҳам қўйиб юборган. Ақлини кўрсатиб жиккиллайверган бўлса керак-да. Аслида айб Франция ҳукуматининг ўзида. Масалан, бурноғи йилимиди, Франция суди бизнинг халқимизнинг отаси (қани эди, бу халқ етиб бўлиб қолса) Ислом Карим ҳазратларини “диктатор” деб ҳукм чиқарди. Аслида у киши диктатор эмас, балки халқимиз сира сира ўз ҳукмадоридан айрилгиси йўқ. Шунга мажбур бўлганидан у ҳукуматдан кета олмаяпди. Яқинда юлдузимиз қуёш бўлиб ҳам порлай бошлайди. Халқимиз уни Ислом Каримовнинг ўрнига юртбоши қилиб сайлайди. Дарвоқе, кейин юртбоши бўлмайдию, балки “Юрт онаси” бўлар, балки “Юртопа”, лекин ҳаргиз “Юртмомо” эмас.\nГугуша билан Депардьенинг бир бирига мос тушганини кўрмайсизми. Иккиси ҳам иқтисодий жиноятчи. Фарқ, бири ЎЗзбекистон фуқароси, иккинчиси эса Европа, қолаверса дунё фуқароси экан. Белгия унга жой бермаганида Депардье нима қиларди? Албатта Ўзбекистон унга сиёсий бошпана берган бўларди!\nҲаётнинг ўзи қиморга ўхшайди. Бирида юттсанг, бирида ютқазаркансан. Тўғри, Гугушамиз ҳам бироз маблағ йўқотди. Масалан 30 миллион Швеция банкларида музлаб ётибди, яна бир канча миллиарди Швейцрия банкларида. Хуллас, Гугушамизнинг ошиғи яна олчи бўлди.\nЮлдузга ҳасад қилган Улкан Зардор.


Бугун Ўзбекистонда диний вазият қандай? » xatirchi.uz\nxatirchi.uz » Янгиликлар » Бугун Ўзбекистонда диний вазият қандай?\nБугун Ўзбекистонда диний вазият қандай?\nМамлакатимизда виждон эркинлиги (Ўзбекистон Республикаси Конституциясининг 32-моддасида қайд этилганидек) кафолатланяптими? Одамлар хоҳлаган динига эътиқод қилишяптими ёки аксинча – ҳеч қайси динга эътиқод қилмаслик ҳуқуқига эгами? Диний қарашлар мажбуран сингдирилмаяптими?\nРеал воқелик қандай?\nБу борада жаҳонда турли, бир-бирига қарама-қарши фикрлар интернет сайтларида, ижтимоий тармоқларда «сузиб» юрган эсада, ҳақиқий вазият билан яқиндан танишганлар мамлакатимиздаги диний вазиятга ҳаққоний баҳо беришяпти.\nСўз – исботи билан. Жорий йилнинг 2 февраль куни мамлакатимизга ташриф буюрган Америка Қўшма Штатлари Давлат котиби Майк Помпео юртимиздаги диний вазиятни ўз кўзи билан кўриб, диний эркинликка доир ҳолат ижобий томонга кескин ўзгарганини эътироф этди. Бу йўлда Ўзбекистон ҳукумати олиб бораётган саъй-ҳаракатларни олқишлади.\nМайк Помпео АҚШ Давлат департаментига тақдим этилган ушбу мавзуга доир ҳисоботи муҳокамасига бағишланган матбуот анжуманида: «Ўзбекистонда диний эркинлик билан боғлиқ вазиятни яхшилаш бўйича дадил қадамлар қўйилди, республиканинг бу борадаги амалий ишлари рўйхати кенгаймоқда ва айни йўналишдаги интилишлари давом этмоқда», деди.\nПомпеонинг таъкидлашича, АҚШнинг диний эркинликлар бўйича йиллик ҳисоботида Ўзбекистонда 2019 йил давомида диний ташкилотларга қарши бирорта ҳам рейд ўтказилмагани эътироф этилган. Ваҳоланки, бундай ҳаракатлар 2018 йилда 114 та, 2017 йилда эса 240 тани ташкил этган.\nЭслатиб ўтамиз, АҚШ Давлат котиби жорий йил бошида мамлакатимизга ташрифи чоғида диний арбоблар билан учрашиб, мулоқотлар ўтказган.\nАслида, мамлакатимизда диний эркинликнинг тамал тоши сал олдинроқ, аниқроғи, Президентимиз Шавкат Мирзиёев давлат раҳбари сифатида сайланган пайтданоқ қўйилган эди, десак тўғрироқ бўлади.\nХабарингиз бор, Ўзбекистон Президенти Шавкат Мирзиёев БМТ Бош Ассамблеясининг 72-сессиясида сўзлаган нутқида «Биз бутун жаҳон жамоатчилигига ислом динининг асл инсонпарварлик моҳиятини етказишни энг муҳим вазифа, деб ҳисоблаймиз. Биз муқаддас динимизни зўравонлик ва қон тўкиш билан бир қаторга қўядиганларни қатъий қоралаймиз ва улар билан ҳеч қачон муроса қила олмаймиз. Ислом дини бизни эзгулик ва тинчликка, асл инсоний фазилатларни асраб-авайлашга даъват этади», дея таъкидлади.\nҲақиқат қиёсда билинади, деган гап бор. Узоққа бормайлик, ҳали совиб улгурмаган бир хабар: Термиз шаҳрида янги «Имом Термизий» ўрта махсус ислом таълим муассасаси фаолияти йўлга қўйилди. Шу билан Ўзбекистон мусулмонлари идораси тасарруфидаги ўрта махсус мадрасалар сони ўнтага етди. Олий мадрасалар учта.\nБиргина жорий 2019 йилнинг ўзида 10 та янги жоме масжиди очилиб, шу билан масжидлар сони 2070 тага яқинлашди.\nЎзбекистон халқаро ислом академияси, Ўзбекистондаги ислом цивилизация маркази, Тасаввуф, Фиқҳ, Ақида мактаблари ҳақида эса тўхталиб ўтирмаймиз.\nИслом дини азалдан инсоният орасида меҳр-мурувватни тарғиб этишини, ҳатто ўзга дин вакилларига ҳам эҳтиром ҳамда бағрикенглик билан муносабатда бўлишда ибрат ва намуна эканини ҳеч ким инкор эта олмайди. Ислом барча самовий динларни шунчаки ҳурмат қилиш билан чекланмай, ўша дин вакиллари билан тинч-тотув яшашга, фитна ва турли адоватларга барҳам беришга чақиради.\nҚуръони каримда, хусусан, элликдан зиёд сураларнинг юзлаб оятларида мусулмонлар мўмин-қобиллик, тинчликпарварлик ва бошқа эътиқод вакилларига нисбатан бағри кенгликка даъват этилган.\nПайғамбаримиз Муҳаммад соллаллоҳу алайҳи ва саллам ҳам бағри кенглик тамойилига амал қилганлар. У зот ўзга юрт ва дин вакиллари, яъни Ҳабашистондан келган насроний меҳмонларни масжидларига таклиф қилиб: «Улар бизнинг дўстларимизни ҳурмат қилган эдилар. Мен ҳам уларни иззат-икром қилишни хуш кўраман», деб шахсан ўзлари уларга хизмат қилганлари тарихдан маълум.\nБир неча ҳадисларда инсоннинг қайси динга мансублигидан қатъи назар, аввало, одамийлик нуқтаи назаридан ҳурмат қилиш лозимлиги таъкидланади. Жумладан, Абдураҳмон Абу Лайло ривоят қиладилар: “Саҳл ибн Наниф ва Қайс ибн Саъд Қодисияда ўтиришган эди, ёнларидан бир маййитнинг тобутини кўтариб ўтдилар. Шунда икковлари ўринларидан туришди. Буни кўрганлар улардан: «Бу маййит зиммийларданку?!»дейишди. Шунда улар бундай деб жавоб қилдилар: “Бир куни Расулуллоҳнинг ёнларидан бир маййитнинг тобутини кўтариб ўтиб қолишди. Шунда у зот ўринларидан турдилар. Кейин унинг ғайридин эканини айтишди. Расулуллоҳ: «У руҳ эмасми?!» – дедилар”.\nПайғамбаримизннг ана шу олий ибратлари асрлар оша амалда бўлиб келди. Ғарблик диншунос олим Марк Сайс Ҳорун Рашид давридаги бағри кенгликни бундай изоҳлаган: «Масиҳийлар, бутпарастлар, яҳудийлар ва мусулмонлар баб-баробар ҳукумат ишларида ишлар эдилар».\nМаъмун ўзи асос солган академияга турли дин ва мазҳаб соҳибларидан бўлган олимларни тўплаган. У «Илмдан нимани хоҳласангиз, баҳс қилаверинглар, фақат тоифачилик келиб чиқмаса бўлди», деган.\nБу анъана Амир Темур даврида ҳам давом этганини яхши биламиз.\nМарказий Осиё минтақаси, хусусан, Ўзбекистон минг йиллар давомида динлараро бағри кенглик ўлкаси сифатида эътироф этилади. Қадимдан диёримизда буддавийлик, зардуштийлик, насронийлик, яҳудийлик, ислом ёнма-ён яшаб келган, масжид, черков, синагогалар фаолият юритган. Турли дин вакиллари ўз диний амалларини эмин-эркин адо этишган. Ватанимиз тарихини варақласак, ўтмишимизда диний асосда можаролар бўлмаганига гувоҳ бўламиз.\nСўнгги йилларда аждодларимиздан қолган бой маънавий анъана – диний бағри кенглик янада кенг қулоч ёйди. Динимизнинг бағри кенглик тамойилига мамлакатимизда оғишмай амал қилинаётганини расман рўйхатдан ўтган 16 та конфессия фаолият юритаётгани ҳам тасдиқлайди.\nДарҳақиқат, Ислом – бағри кенглик дини. Унинг асл моҳиятида зўровонлик эмас, адолат, разолат эмас, тараққиёт, хиёнат эмас, садоқат, фалокат эмас, саодат, ҳалокат эмас, нажот мужассам. Буни мамлакатимиз мисолида бутун жаҳон эътироф этмоқда.\nMuallif:admin, Qo‘shilgan sana: 12.06.2020, Ko‘rilgan: 140 Chop etish


Паноҳ тилаш дуолари - Hidoyat.uz\nАсосий саҳифа Мақолалар Паноҳ тилаш дуолари\nЧоп этилди Iyul 6, 2020 Паноҳ тилаш дуолариda fikr bildirishni o'chirish\nУсмон ибн Аффон розийаллоҳу анҳудан ривоят қилинади. Расулуллоҳ соллаллоҳу алайҳи ва саллам: «Бирор банда ҳар тонг ва тунда: “Бисмиллаҳиллазий ла язурру маъасмиҳи шай`ун фил арзи ва лаа фис самааи ва ҳувас самийъул ъалийм”, деб уч марта айтса, унга бирор нарса зарар бера олмайди», дедилар (Имом Термизий ривояти).\nМаъноси: “Аллоҳнинг исми билан бошлайманки, Унинг исми туфайли еру осмонда бирор нарса зарар бера олмайди. У эшитувчи ва билувчи Зотдир”.\nАбу Ҳурайра розийаллоҳу анҳудан ривоят қилинади: «Бир киши Расулуллоҳ соллаллоҳу алайҳи ва салламнинг ҳузурларига келиб: “Ё Расулуллоҳ, мени чаён чақиб олди”, деди. Шунда Расулуллоҳ соллаллоҳу алайҳи ва саллам: “Агар кеч кирганида: “Аъузу бикалимаатиллаҳит тааммати мин шарри ма холақ” десанг, иншоаллоҳ, сенга бирор нарса зарар бермайди”, дедилар» (Имом Муслим ривояти).\nМаъноси: “Аллоҳнинг мукаммал калималари ила У зот яратган нарсаларнинг ёмонлигидан паноҳ тилайман”.\nЎзбекистонда коронавирусга қарши дори ишлаб чиқариш бошланди


Мексика президенти Трамп билан учрашувга боришдан бош тортди\n08:12 / 27.01.2017\nМексика президенти Энрике Пенья Ньето 31 январга белгиланган АҚШга ташрифини бекор қилишини маълум қилди. Ташриф вақтида Ньетонинг АҚШ президенти Дональд Трамп билан музокаралар ўтказиши режалаштирилганди.\n"Биз Оқ уйни мен кейинги сешанбага президент Трамп билан белгиланган амалий учрашувда иштирок этмаслигимдан хабардор қилдик", деб ёзди Пенья Ньето твиттерда.\nШу билан бирга Ньето АҚШ билан мулоқот қилишга тайёрлигини билдирди.\n"Мексика АҚШ билан икки давлатга фойда бўладиган келишувларга эришиш учун ишлаш истагини тасдиқлайди", деб ёзган Мексика президенти.\nАввалроқ Трамп агар Мексика икки давлат ўртасидаги девор қурилишини тўлашни истамаса, унда Ньетонинг ташрифини бекор қилиш маъқулроқ бўлишини айтган.\nАввалроқ Трамп Вашингтон девор қурилишини зудлик билан бошлаши ҳақидаги фармонни имзолаганди. Ҳамма ишлар АҚШ бюджети ҳисобига амалга оширилади, Мексика эса кейинроқ харажатларни у ёки бу йўл билан қоплаши керак бўлади.\nБироқ Ньето Трампнинг бу қарорини танқид қилиб келмоқда ва девор қурилиши учун ҳеч қандай ҳақ тўламаслигини айтмоқда.\nДональд Трамп АҚШ Мексика Энрике Пенья Ньето


Маск Falcon ракетасининг 2-поғонасини ҳам сақлаб қолишга уриниб кўради\n08:42 / 01.04.2017\nSpaceX компанияси раҳбари Илон Маскнинг твиттерда маълум қилишича, Falcon Heavy ракетасининг 2-поғонаси ҳам парвоздан кейин сақланиб қолиши мумкин.\nБунга ёз охирига белгиланган кўргазмали парвоз вақтида уриниб кўрилади. Маскнинг айтишича, муваффақиятга эришишга имкониятлар оз, бироқ уриниб кўриш керак.\n"Falcon Heavy ракетасининг кўргазмали парвози вақтида 2-поғонани тўлиқ кўп маротабаликка эришиш учун қайтаришга уриниб кўрамиз. Муваффақиятга эришишга имкониятлар оз, бироқ уриниб кўриш керак", деб ёзган Маск.\nАввалроқ Маск компанияси тарихда биринчи марта парвоз амалга оширган ракетани қайта учиргани маълум қилинганди. Коинотга қайта учирилган Falcon 9 ракета-ташувчиси кейинроқ Атлантика океанидаги сузиб юрувчи платформага қўндирилди.\nSpaceX Falcon 2-поғона\nИлон Маск Falcon Heavy ракетасининг биринчи парвози санасини маълум қилди


БАДИИЙ КЕНГАШ! ЁШЛАРГА ЕНГИЛ-ЕЛПИ, МАЗМУНАН САЁЗ ҚЎШИҚЛАР КЕРАКМИ? ЁКИ МАСЪУЛИЯТНИ ҲИС ҚИЛАЁТГАНЛАР ҲАҚИДА! 23.03.2018 08:48\n«Ўзбекконцерт» Давлат Муассасаси қошида, қўшиқлар ва уларга суратга олинган видеоклиплар савиясини баҳолаш бўйича Бадиий Кенгашнинг навбатдаги йиғилишида ҳам, хонандалар томонидан тақдим этилган видеоклиплар кўриб чиқилиб, тегишли хулосалар берилди.\nМазкур Бадиий Кенгашнинг фаолияти, унда кўриб чиқилаётган Клиплар ҳақида сайтимизда мунтазам равишда маълумот бериб бормоқдамиз. МАЪЛУМОТГА ЎТИШ!\nНавбатдаги йиғилишда ҳам бир неча соат вақт давомида 9 та клип кўриб чиқилди ва тегишли хулосалар берилди. Яна бир нечта клип эса, вақт етмаганлиги туфайли кейинги муҳокамага қолдирилди.\n1. «Соғиндим» - “Ниҳол” мукофоти совриндори Дилсўз (Гўзал Жуманиёзова) ижросидаги қўшиқ ва унга суратга олинган видеоклип. Клип кадрлардаги диалогларни олиб ташлаш тавсия этилди. Мазкур тавсия амалга оширилгач, рухсат берилди.\n2. «Алдаган сен» - “Шуҳрат” медали соҳибаси Шахзода (Зилола Мусаева) ижросидаги қўшиқ ва унга суратга олинган видеоклип. “Сезмас эдим керагимни” жумласини тўғрилаш борасида тавсиялар, ҳамда клип кадрларидаги айрим тушунарсиз ҳолатларга ойдинлик киритиш борасида ҳам тавсиялар берилди. Мазкур тавсия амалга оширилгач, рухсат берилди. Хонанданинг ижроси борасида ижобий фикрлар билдирилди.\n3. «Бу кўзлар» – Хонанда Зоҳиджон Фозилов ижросидаги қўшиқ ва унга суратга олинган клип. Қўшиқ сўзларини ўзгартириш борасида тавсиялар, шунингдек, клипдаги кадрлардан сеткали жойларини олиб ташлаш тавсия этилди. Мазкур тавсиялар амалга оширилгач, фақат интернет(!) орқали намойишга рухсат берилди.\n4. “Фиғонким”- Хонанда Рухшона Маткаримова ижросидаги қўшиқ ва унга суратга олинган видеоклип. Клипга Фурқатнинг 160 йиллиги муносабати билан унинг портретини ҳам қўйиш, қўшиқда ижродаги айрим қисмларини қайта ёзиш мақсадга мувофиқ бўлиши айтилиб, зарур тавсиялар берилди.\n5. “Хуршид каби” – Хонанда Шахзод Азадов ижросидаги қўшиқ ва унга суратга олинган клип. Хонанданинг ижроси ҳақида ижобий фикрлар билдирилди. Клипдаги тутунни олиб ташлаш тавсия қилиниб, рухсат берилди.\n6. “Ёримдир” – Хонанда Жаҳонгир Асраев ижросидаги қўшиқ ва унга суратга олинган клип. Қўшиқ мусиқаси туркча оҳангда бўлганлиги учун рад этилди!\n7. “Мактуба” – “Манго” гуруҳи ижросидаги қўшиқ ва унга суратга олинган клип. Қўшиқ сўзлари мантиқан саёз, клип ҳам бачкана, оммавий маданият руҳида бўлганлиги учун рад этилди!\nҚўшиқ матни кўп эътирозларга сабаб бўлди! Албатта, бу матнни шеър дейиш ҳам, ноўрин.\n«Сен бўлмасанг, билиб қўйгин сендан зўрин топаман\nНаҳот менга рад қиласан, Нега ўзинг оласан\nСен бўлмасанг сендан чиройлисин битта топаман\nСевгим балки камлик қилди Мен бир оддий боламан\nМанга битта қиз керак Манга мос бўлиш керак\nБитта мошина керак Уни ўраб олишга\nМанга битта қиз керак Сандан зўр бўлиш керак\nНечта мошина керак Уни ўраб олишга\nМактуба Мактуба Мактуба Мактуба\nБойлигингни юзимга солма\nСанга ёзган мактубларим йиртиб ташама ма\nЭ гап йўқ қойил Сан ўзингча осмонларда юрасан\nСовға берсам писанд қилмай Нечун айтгин куласан\nЭ мендайини тополмайсан Ўзинг яхши биласан\nНоз қилавер майли жоним Қачон пастга тушасан\nЮзтадан кўп мактубларим Йиртиб ташладинг Мактуба Мактуба\nСевасан мени лек тан олмайсан Мактуба Мактуба»\n8. “Оҳ, нималар?” – Хонанда Озод Ибрагимов ижросидаги қўшиқ ва унга суратга олинган клип. Клип тўлиқ тайёр бўлмаганлиги учун тушунарсиз кадрлар тўғрилашга тавсия қилинди.\n9. “Остонангда” – Хонанда Жамшид Тўйчиев ижросидаги қўшиқ ва унга суратга олинган клип. Қўшиқ сўзларини ўзгартириш, сўзлар устида ишлаш, клипда матн ва кадрлар бир-бирига мазмунан мос келмаганлиги учун тўғрилаш тавсия қилинди.\nБадиий кенгаш давомида қўшиқлар мусиқасига миллий оҳанглар қўшиш, уларни тинглаганда ўзбек хонандаси куйлаётган қўшиқ мусиқаси эканлиги сезилиб туриши кераклиги, кўп бор таъкидланиб келинмоқда. Аммо, бундан ўз вақтида тўғри хулоса чиқараётганлар ҳам, чиқармаётганлар ҳам бор. Балки, ҳозирги кунда қўшиқларнинг тез оммалашиб, тез ёддан чиқаётганлигининг сабаби ҳам шу бўлса ажаб эмас. Санъатга қараш ҳам ҳар хил, айрим ижодкорлар учун санъат ҳаёт бўлса, айримлар учун афсуски, саноат...\nСанъатга енгил қараш, қўшиқ матнини ўзи ёзиб, “ёшларга шундай қўшиқлар ёқади” деган фикрда, ҳаттоки кундалик кунда ёки, кўчадаги оддий гапларни ҳам матн тарзида ёзиб, “куйлаб юбораётган”лар ҳам афсуски учраб турибди. Ҳозирги кунда қўшиқ ёзиш иш бўлмай қолгандек... қайсидир хориж қўшиғининг оҳангига ўхшатиб мусиқа ёзиб, унга енгил гўёки ёдда қоладиган мазмунан саёз сўзни қўйиб, “бу ҳам санъат, шундай қилмасак, ёшлар эшитмайди” деб, айримлар ўйлагандек, айбни ёшларга тўнкаш, аслида баҳона холос. Чунки, бундай мазмунан саёз қўшиқлар, ҳозирги кун ёшларига ҳам керак эмас! Ёшларга ҳам, мазмунли қўшиқлар керак! Бугунги кунда ёшларни ҳам устоз санъаткорларнинг қўшиқларини, ҳамда аввал оммалашган, устоз санъаткорлар ижросидаги қўшиқларнинг янги талқинларини кўпроқ тинглаётганларини кўриб ҳам, буни сезиш мумкин. Қолаверса, қўшиқ учун мусиқа яратиш ҳам, матн ёзиш ҳам, енгил иш эмас! Бунинг учун бастакор ҳам, шоир, аранжеровкачи ҳам ўз устида ишлаши, изланиши керак! Шундагина қўшиқ тингловчилар юрагига етиб борадиган ўлмас асар бўлиши мумкин. Ҳозирги кун ижодкорлари эса, айнан шу нарсани ёддан чиқариб қўяётгандек... Яхши қўшиқ учун ана шу тўртлик: шоир, бастакор, аранжеровкачи ва хонанда ҳамкорлиги сув ва ҳаводек зарур. Дейлик, алгебрадан бирор тенгламани ечаётганда хато қилсангиз, жавоби ноаниқ бўлади. Ёки жарроҳлик амалиёти ўтказаётганда шифокорлар гуруҳи томонидан битта хатога йўл қўйилса, натижа оғир оқибатларга олиб келиши мумкин. Шундай экан, нима учун бутун бир халққа етказиладиган қўшиқ яратилаётганда, бу жараёнга юзаки қараш керак?\nБадиий кенгаш аъзолари ҳозирда ўз вазифаларига сидқидилдан ёндошиб, ҳеч қандай таниш-билишчилик ёки бошқа ҳолатларга йўл қўймаган ҳолда, қўшиқ ва клипларнинг камчиликларини очиқ-ойдин айтиб, тегишли тавсияларни бермоқдалар. Аммо, бу муаммо, фақат уларники, ёки хонандаларники эмас. Бу бугунги кун санъати муаммоси бўлганлиги учун ҳам, бунга ҳамма бирдек эътибор қаратиши зарур.


Давлат хизматлари агентлиги ходими коронавирусдан вафот этгани маълум қилинди\n21:50 / 15.07.2020\nДавлат хизматлари агентлиги Навоий вилояти бошқармасининг масъул ходими коронавирусдан вафот этган. Бу ҳақда агентлик матбуот хизмати хабар берди.\n15 июль куни Навоий вилояти бошқармасининг масъул ходими Адҳамжон Деҳқонов 61 ёшда вафот этди. Агентлик директорининг матбуот котиби Севара Зокированинг Kun.uz мухбирига хабар беришича, бу агентлик тизимида коронавирус билан боғлиқ илк ўлим ҳолатидир.\n«Давлат хизматлари агентлиги жамоаси марҳумнинг қариндош ва яқинларига чуқур таъзия изҳор этади», – дейилади агентлик ахборот хизмати эълон қилган таъзияномада.\nСоғлиқни сақлаш вазирлиги томонидан кун давомида эълон қилиб борилаётган маълумотларда мазкур ўлим ҳолати ҳозирча қайд этилмаган.\nKun.uz 15 июль куни ўз манбасига таянган ҳолда сўнгги икки кунда икки нафар ички ишлар органи ходими коронавирус туфайли вафот этгани, бу пандемия бошлангандан бери коронавирус сабабли рўй берган учинчи ўлим ҳолати экани ҳақида хабар берган эди. Соғлиқни сақлаш вазирлиги маълумотларида ички ишлар ходимларининг коронавирусдан вафот этгани қайд этилмаган.\nМаълумот учун, 15 июль соат 21:30 ҳолатига кўра Ўзбекистонда коронавирус инфекцияси асоратлари оқибатида 69 киши вафот этган. ССВ ва унинг ҳузуридаги штаб вакиллари Ўзбекистонда коронавирусдан ўлим ҳолатлари бўйича маълумотлар яширилмаётганини, бундан манфаат йўқлигини мунтазам таъкидлаб келмоқда.\nДавлат хизматлари агентлиги Адлия вазирлигига қўшиб юборилди


Бугунги кун ёшлари нима билан банд?!\nБугунги кун ёшлари нима билан банд?!\tmuslim.uz\nМаълумки, сўнгги йилларда глобаллашув турли-туман қарашлар асосида, деярли барча ижтимоий ҳодисалар билан боғлиқ равишда талқин этилаётган муаммолардан бирига айланди. Ҳозирги кунда ёшларимиз онгига ҳар хил ёт ғоялар сингиб, уларнинг ақлий фаолиятига ўз таъсирини ўтказмай қолмаяпти. Ёшларнинг ўз маданияти, урф-одатлари, қадриятларидан воз кечиши ва маънавиятининг сустлашиб бориши глобаллашув жараёнининг бевосита таъсири ҳисобланади.\nГлобаллашув ёшлар онгига турфа кўринишлар орқали сингиб келмоқда. Биламизки, ХХI аср – ахборот ва технологиялар асри ҳисобланади. Бугунги кунда интернетга бўлган эҳтиёж кун сайин ортиб бормоқда. Ҳар нарсанинг бир манфаати бўлиш билан бирга зарари ҳам бўлиши табиий. Жумладан, интернет ҳам айрим манфур кимсалар учун “қурол” вазифасини бажармоқда. Мана шу қурол орқали маънавиятимиз ҳамда миллий қадриятларимизга ўз таъсирини ўтказмоқда. Бу эса, ўз-ўзидан маънавий таҳдидни юзага келтиршга сабаб бўлмоқда. Ушбу иллат инсон эркинлиги, уни ўзига ғоявий қарам қилиш, руҳий дунёсини издан чиқаришга қаратилган бўлиб, у жозибали шиорлар ва ғоялар остида яширинган бўлади, албатта. Диний ва миллий ришта-ю қадриятлар томирига болта уради, ёшларнинг қалбини ва онгини эгаллашга, уларнинг дунёқарашига зарарли тушунчаларни сингдиришга ҳаракат қилади, охир-оқибат мамлакат хавфсизлиги ва миллий манфаатларга таҳдид солиб, жамиятни инқироз кўчасига олиб келади. Шу ўринда “маънавий таҳдид” жумласига биринчи Президентимиз И.А.Каримовнинг мазкур ибораларини келтириб ўтиш ўринлидир: “Маънавий таҳдид деганда, аввало тили, дини, эътиқодидан қатъий назар, ҳар қайси одамнинг том маънодаги эркин инсон бўлиб яшашига қарши қаратилган, унинг айнан руҳий дунёсини издан чиқариш мақсадини кўзда тутадиган мафкуравий, ғоявий ва информацион хуружларини назарда тутиш лозим, деб ўйлайман”.\nҲозирги кунда интернет овчилари қабиҳ ниятларини амалга ошириш учун ёш, ҳали маънавияти тўла қонли шаклланмаган ва ғўр ўғил-қизларни ўз қармоқларига ҳеч қийинчиликсиз илинтирмоқда. Бунинг сабаби нима?! Нима учун ёшларимиз бундай ёт ғояларга ишонувчан? Нима сабабдан ҳозирги кунда интернет ёшларнинг овунчоқ масканига айланди?! Буларнинг асосий сабабларидан бири, уларнинг маънавияти сустлиги ва дангасалигидандир. Маънавиятнинг сустлиги эса, китобхонликдан четда бўлиш, тарбиясизлик, келажакка бефарқлик, ялқовлик, лоқайдлик ва шу каби салбий тушунчалар орқали юзага келади. Яна бир мисолга эътибор қаратадиган бўлсак, оилаларимизда фарзандга эътиборнинг йўқлиги ҳисобланади. Ўсмир ёшдаги болалар эътибор талаб, қизиқувчан, тез-тез фикрини ўзгартирувчи, қайсар бўлиб қолади. Бу даврда ёшларни ўз ҳолига ташлаб қўйиш, уларни ўз йўлини топиб кетади дейишнинг оқибати яхши эмаслиги барчага маълум. Ота-онанинг бефарқ ва лоқайдлиги туфайли фарзанд меҳрни бошқалардан излай бошлайди. Бунинг натижасида интернет овчиларининг қўлига тушиб қолади. Қаерда бепарволик ва лоқайдликлик ҳукм сурса, шубҳасиз, ўша жой парокандаликка юз тутади. Лоқайд одамдан ҳеч қачон яхшилик чиқмайди. Бу борада Пайғамбаримиз (с.а.в.): “Мўмин зийрак, эҳтиёткор ва оқил бўлади” дея таъкидлаган.\n- Информацион воситаларнинг юксак ривожланиши натижасида интернет, уяли алоқа воситаси, телекоммуникациялар ва турли ахборот нашрларининг кириб келишида ота-она ва устозларнинг эьтиборсизлиги.\n- “Оммавий маданият”нинг турли хил кўринишлари ёшлар орасида тобора кенг тарқалиши. Бундай ҳолатлар асосан кийиниш маданиятида, турли ғарбона одатларга қизиқишларда, бўш вақтини бекорга сарфлашда, миллий қадриятларга салбий муносабатда бўлишларида намоён бўлмоқда.\n- Ёшлар орасида тақлидчилик, ғарбона “идеал”ларга кўр-кўрона эргашиш каби ҳолатлар ҳам кузатилмоқда. Бунда, хорижда кенг тарқалган ахлоқий ва маънавий юриш-туриш андозаларининг кинофильмлар, мода ва турли хил рекламалар орқали ёшларнинг онгини чулғаб олаётганлигини сезиш қийин эмас. Оқибатда, ёшлар ўртасида китоб ўқишдан кўра компютер ўйинлари олдида вақтини бекорга ўтказиш, мазмунан саёз бўлган турли хил жанрдаги фильмларни томоша қилиш одат тусига кириб бормоқда.\n4-курс талабаси Алишержонова Моҳирахон\t345 марта ўқилди\tДругие материалы в этой категории:\n« Бойсунда замонавий масжид\tПайғамбарлар (алайҳиссалом) мўжизалари »


Истиқлол асосчисини хотирлаб | Ўзбекистон "Адолат" социал-демократик партияси\n26 Январь, 16:41 • Андижон вилояти, Тадбир, Янгиликлар • 159 марта кўрилди • Комментариев к записи Истиқлол асосчисини хотирлаб нет\nТарих силсиласида кўплаб аждодларнинг номлари муҳрланиб қолган. Эзгулик йўлида, халқимизнинг бахт-саодати учун курашган инсонларнинг номлари эса зарҳал харфлар билан битилиши айни ҳақиқат. Шу маънода Ўзбекистоннинг Биринчи Президенти Ислом Каримов ҳам ўзидан муносиб ном қолдириб миллатнинг ўлмас даҳосига айланди. Мустақиллигимизнинг чинакам меъмори ва асосчиси таваллудининг 80 йиллиги республикамизда кенг нишонланаётгани бежиз эмас.\nАндижон қишлоқ хўжалик институтида Ўзбекистон “Адолат” СДП Андижон вилоят кенгаши ташаббуси билан ўтказилган хотира тадбирида ҳам Биринчи Президентимизнинг сиймоси ёрқин гавдаланди. Маърузаларда собиқ мустабид тузум даврида аёвсиз топталган миллий қадриятларимиз, урф-одатларимиз, муқаддас динимиз, азалий анъаналаримизни тиклаш юзасидан кенг қамровли ишлар олиб борилганлиги қайд этилди. Мустақиллик йўлбошчиси бошчилигида амалга оширилган бу ишларни чин маънода маънавий жасорат дейиш мумкин. Шунинг учун ҳам халқимиз Ислом Каримовнинг номини фахр ва ифтихор билан эслайди.\nТалабаларнинг чиқишларида буюк давлат арбобининг ёшларга алоҳида эътибор қаратгани, фарзандларимизни хеч кимдан кам эмаслиги ва кам бўлмасликларини энг долзарб вазифа деб билгани тилга олинди. Ислом Каримов ҳаёти билан боғлиқ видеофилъм ва ижодкор ёшлар томонидан ўқилган шеърлар йиғилганларда қизиқиш уйғотди. Юртимиз тарихида ўчмас из қолдирган буюк инсонниг хотирасига ҳамиша ҳурмат ва эҳтиром бажо келтириш барчамизнинг инсоний бурчимиз эканлиги таъкидланди.\n— Ҳақиқат учун кураш, қатъиятлилик каби фазилатлар инсоннинг ёшлик чоғларидан шаклланади, -дейди талаба, “Ёш адолатчилар” қаноти фаоли Гавҳарой Насирдинова. — Муҳтарам бобомизда беназир қобилят, кучли қувват ва қийинчиликлар олдида мардона тура олиш хусусияти бор эди. Эхтимол бобомиз болалигиданоқ Амир Темурдек аждодининг “Куч адолатда” деган ҳикматини теран ҳис этгандир. Тарихий обидаларимизга узоқ тикилиб, келажакни ҳам ўз ҳаёлида идрок этгандир балки…\nТадбир давомида юртимизни Истиқлол йўлига олиб чиққан буюк инсон номи билан боғлиқ ҳар бир нарса кишида фахр ва ифтихор туйғуларини уйғотиши, ғурур бағишлаши ўз ифодасини топди. “Биринчи Президентимизни хотирлаб” мавзусида ўтказилган иншолар кўрик танловининг ғолиблари тақдирландилар.\nИстиқлол асосчисини хотирлаб was last modified: Январь 26th, 2018 by matbuot\n« Фуқаролар манфаатлари йўлида қилинган эзгу амал Аёл ва она – эзгулик тимсоли »


ЁШЛАРИМИЗНИНГ БЎШ ВАҚТИНИ УНУМЛИ ЎТКАЗАЙЛИК — Zamaxshariy.uz\nЁШЛАРИМИЗНИНГ БЎШ ВАҚТИНИ УНУМЛИ ЎТКАЗАЙЛИК\nФарзанд Аллоҳ таоло томонидан инсонга берилган энг улуғ неъмат бўлиши баробарида омонат ҳамдир. Бу буюк неъматга сазовор бўлган ота-оналар бунинг қадрига етмоқлари, бунга шукрлар айтиб, фарзанд олдидаги ота-оналик бурчларини пухта адо этишлари, яъни унга чиройли исм қўйишлари, яхши таълим-тарбия беришлари ва охир-оқибатда Аллоҳ розилигини топадиган, ўз миллати, Ватани, ота-онасига муносиб ўғлон, тенгдошлари ҳурмати ва муҳаббатини қозонган етук бир инсон бўлиши борасидаги масъулиятли вазифаларини чин ихлос ва садоқат билан адо этишлари лозим бўлади.\nПайғамбаримиз Муҳаммад соллаллоҳу алайҳи васаллам марҳамат қилиб айтадилар: “Кишининг ўз фарзандини чиройли одоб-ахлоқ билан тарбиялаши кўп микдордаги нафл садақасидап яхшироқдир” (Термизий ривояти).\n“Ота болага гўзал одобдан яхшироқ нарсани бера олмайди” (Термизий ривояти). “Бекорчидан Худо безор”, дейди доно халқимиз. Ёшларимиз турли мутаассиб гуруҳлар таъсирига тушиб қолмаслиги учун уларнинг бўш вақтини унумли ўтказиш, касб-ҳунар, фойдали меҳнатга ўргатиш, турли тўгараклар фаолиятини жонлантириш, спорт клубларида қулай имкониятлар яратиб бериш муҳимдир.\nАйни кунда кўплаб ёшлар бўш вақтларини интернетда, хусусан, турли ижтимоий тармоқларда ўтказишмоқца. Ижтимоий тармоқларда кўплар янги-янги дўстлар орттирмоқца, кимлардир узоқцаги ўз яқинлари билан мулоқотда бўлишмокда. Бунинг нимаси ёмон дерсиз? Тўгри, гўё бунинг ёмон томони йўкдай. Аммо интернет тармоқларида тарқатилаётган турли маълумотлар, рекламалар борки, улар алдов ва ғаразли мақсадларга йўналтирилган. Жумладан, жинойи тўдаларнинг юқоридаги каби таклифлари ҳам борки, ана шундай алдовларга ёшларимиз осонгина ишониб қолмокда. Улар томонидан такдим этилаётган турли сўровнома ва анкеталарни тўлдираётган ёшларимиз уларни кимлигини билмай, сўраб-суриштимасдан таклифларига рози бўлишаётганлиги, ўта ташвишлидир.\nДунёнинг турли жойларида яширин равишда фаолият олиб бораётган турли оқимлар, секталар, жиноий гуруҳлар мавжудки, улар тор, маънавияти заиф ёшларни, ҳаттоки, ёши катталарни ҳам ўз домига тортмокда.\nТаҳлиллар ёшлар иштирокидаги жиноят ва ҳуқуқбузарликларнинг аксарияти бекор қолган ёшлар томонидан содир этилаётганлигини кўрсатмоқца. Шу боис уларнинг бўш вақтларини мазмунли ташкил этиш масаласига ҳам алоҳида эътибор қаратишни тақозо этади. Ахборот хуружлари кучайиб бораётган бугунги кунда огоҳ ва ҳушёрликни унутмайлик. Биринчи Президентимизнинг “Ғояга қарши ғоя, фикрга қарши фикр, жаҳолатга қарйш маърифат билан курашиш керак”, деган сўзлари бизга дастуриламал бўлсин. Бу борада эътиборсизлик ёки зарур чораларни кўрмаслик ёшларимиз тарбиясининг издан чиқишига, йиллар давомида тузатиб бўлмайдиган оғир оқибатларга олиб келиши мумкинлигини унутмаслигимиз керак.\nСир эмаски, баъзи бир ёшлар четдаги турли диний оқимларнинг интернет орқали тарқалаётган ёлғон, пуч ваъдаларига ишониб, уларнинг таъсирга тушиб қолмокда. Бу каби ҳолатлар ҳар биримизни жиддий ташвишга солади. Шу боис ҳам кенг жамоатчилик ёт ғояларни тарқатаётган кимсаларнинг асл башараси қандай, ёвуз мақсадларининг асл моҳияти нимадан иборат эканлигини ёшларимизга тушунтиришимиз керак. Техника асри даврида яшаяпмиз, кундан-кунга техник воситалар тараққийлашиб, уларга бўлган эҳтиёж ортиб бормокда. Хусусан, қўл телефонлари, турли интернет тизимини бунга мисол қилишимиз мумкин. Тўғри, юртимизда ёшларга кенг имкониятлар яратиб берилмоқца. Чунки миллатимиз шаънини, миллий ғуруримизни юксалтирувчи — бу ёшлардир. Шу боис турли миллат ва элатларнинг ёшлари каби ўзбек ёшлари ҳам дунё билан мулоқотда бўлиши керак. Бунга ҳеч қандай тўсиқ йўқ. Лекин айрим ёшлар берилган имкониятлардан унумли фойдаланиш ўрнига, интернетдаги кўнгилочар ўйинлар, танишувлар, ёшлар онгини заҳарловчи сайтларга кириб, у ердаги маълумотлар билан танишмоқцалар. Бунинг оқибатида уларнинг дунёқараши бир томонлама бўлиб қолмоқда. Қадимда буюк шоир ва ёзувчиларимиз, олимларимиз китобга шу қадар меҳр қўйган эдиларки, ҳатто тунлари шам ёруғида китоб мутолаа қилганлар. Сўз мулкининг султони Навоий ҳазратлари 7 ёшида Фаридиддин Атторнинг «Мантиқут-тайр» асарини ёд олган, буюк муҳадцисимиз Бухорий ҳазратлари эса олти мингдан зиёд ҳадисни ёд билган. Аммо у даврларда бизга яратиб берилаётган имкониятларнинг бир қисми ҳам бўлмаган. Лекин улар ўз мақсадлари сари интилиб, юксак маънавият соҳибига айланишган.\nБеғамлик -лоқайдликнинг онасидир. Ҳар қандай фазилат ҳаддан ошса, иллатга: тавозе лаганбардорликка, андиша — кўрқоқликка, ибо — мутеликка, уялиш — журъатсизликка айланади. Ер бузилса -деҳқон, бола бузилса — ота-она уялади. Яхши фазилат экиб, парвариш қилинмаса, ёмон сифатлар унади. Фарзанд кўриб, қаровсиз қолдирилса. У фидойи, ватанпарвар бўлмайди, гиёҳванд, жиноятчи ёки риёкор бўлади.\nАгар биз ёшларимиз онги ва руҳиятини заҳарли мафкуралардан қатъият билан ҳимоя қилсак, ҳар қандай ғаразгўй кучлар мамлакат мустақиллиги ва унинг порлоқ келажагига раҳна сола олмайди. Бу жамиятимиз, шу юрт, шу Ватанни муқадцас деб билган ҳар бир фуқаро олдида турган асосий вазифадир.\nҲазорасп тумани “Ҳазрати Довуд” масжиди имом-хатиби\nPrevious Post:МИССИОНЕРЛАРНИНГ ҒАРАЗЛИ МАҚСАДЛАРИДАН ОГОҲ БЎЛИНГ\nNext Post:ИЛМ ЎРГАНИШ ФАЗИЛАТИ


“Камолот” ЁИҲ фаолларига “Камолот” шаҳарчаларидан имтиёзли кредитларда уй-жой берилади | Xushnudbek.uz\n“Камолот” ЁИҲ фаолларига “Камолот” шаҳарчаларидан имтиёзли кредитларда уй-жой берилади\n24.02.2014\tin Saralangan, Yangi hujjatlar, Ижтимоий-иқтисодий 4 фикр\nАввал хабар қилганимдек, Ўзбекистон Республикаси Президенти Ислом Каримов 2014 йил 6 февраль куни “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида” ПҚ-2124-сонли Қарорга имзо чекди. Мазкур Қарор асосида махсус Давлат дастури тасдиқланди.\nДастур ижросини тўлақонли ҳамда сифатли амалга ошириш, белгиланган вазифаларни ўз муддатида самарали бажариш мақсадида Ўзбекистон Республикасида 2014 йилда ёшларга оид давлат сиёсатини амалга оширишга қаратилган қўшимча чора-тадбирлар дастурини амалга ошириш ҳаракат режаси ишлаб чиқилди.\nМазкур ҳаракат режаси 7 бўлим, 76 банддан иборат бўлиб, ўзида турли йўналишларда амалга оширилиши лозим бўлган вазифаларни қамраб олган.\nШунингдек, ҳаракат режасида “Камолот” ЁИҲ фаолиятини янада яхшилаш, самарали ташкил қилиш, ЁИҲни ҳар томонлама қўллаб-қувватлаш борасида ҳам бир қатор бандлар назарда тутилган.\nХусусан, ҳаракат режасига асосан, ҳар бир ҳудудда 2 тадан 4 қаватли “Камолот” уйларини барпо этилиши назарда тутилган. Қурилиши режалаштирилаётган уйлар 48-64 та 2 хонали квартирага мўлжалланган бўлади. Мазкур уйларнинг қурилиш ишлари арзонлаштирилган нархлардаги қурилиш материаллари билан таъминланади. Ҳаракат режасида таъкидланишича, қурилиши режалаштирилган уйлар “Камолот” ЁИҲ тизимидаги ходимлар ва фаол ёшлар оилаларига “Камолот” тавсиясига асосан йилига 6 % миқдорида имтиёзли кредит эвазига берилади. Уларнинг негизида келажакда “Камолот” шаҳарчалари барпо этилади. Квартира эгалари “Камолот” ЁИҲ орқали аниқланади.\nҚурилиш ишлари май ойида бошланиши назарда тутилган.\nБундан ташқари, Ангрен шаҳридаги қаровсиз қолган 4 та кўп қаватли уйларни намунавий тарзда “Камолот” уйлари сифатида таъмирлаш ва “Камолот” ЁИҲ тизимидаги ходимлар ва фаол ёшлар оилаларига бериш режалаштирилмоқда.\nШунингдек, дастур доираси Тошкент вилояти ҳудудида “Ёшлар маркази” ташкил қилинади, Сергели туманидаги истироҳат боғи негизида замонавий “Камолот маданий дам олиш маскани” барпо этилади.\nТошкент шаҳрида бўш бинолар ва ер майдонларини ноль қийматда “Камолот” ЁИҲ балансига бериш орқали намунали ёшлар технопарки ва бизнес инкубатори ташкил этилиши режалаштирилган.\nБундан ташқари дастурда иқтидорли ва ижодкор ёшлар, ёш рассом, шоир ва ёзувчиларнинг асарларини “Камолот” ЁИҲнинг тавсиясига асосан ҳомийлик асосида китоб шаклида чоп этилиб, жойларга етказиш ҳам кўзда тутилган.\nДастур доирасида амалга ошириладиган тадбирлар асосий ижрочилар, ҳамкорлар ҳамда маҳаллий бюджет маблағлари ҳисобидан молиялаштирилади.\nДавлат дастури ёшлар Камолот\t2014-02-24\n05.03.2014 at 12:50\nмен хам 10 йилдан ошик йил давомида “Камолот” ЁИХ тизимида фаолият юртиганман ана шу уйлардан бирида истикомат килиш учун квартира олишни хохлардим аммо хозирда ОАВтизимида фаолият юритаман бу халакит килмасмикан\n05.03.2014 at 14:35\nУй-жой олишга номзодлар рўйхатини “Камолот” ЁИҲ шакллантиради. Уларга мурожаат қилишингиз зарур.\n19.05.2015 at 17:16\nАгар эр хотин 31 ешга тулган булса,улар бу имтиезлврга эга булмидими?\n21.05.2015 at 19:21\nМана бу ердаги манзилдан маълумот олишингиз мумкин:


Ишсизлик нафақаси кимларга берилади?\nOzodJavobнинг навбатдаги сонида ижтимоий мадад сифатида бериладиган ишсизлик нафақаси билан боғлиқ саволларга жавоб излаймиз.\nНукусдан email орқали мурожаат қилган 24 ёшли Юсуф ишсизлик нафақаси борасида қизиқди.\n“Мен Нукус маиший хизмат ва иқтисодиёт касб-ҳунар коллежини битирганман. Коллежни тугатгач институтга кира олмадим. Бир-икки йил Қозоғистонга бориб ишлаб келдим. Ҳозир уйдаман. Эшитишимча, ишламай уйда ўтирганларга нафақа бериларкан. Бунинг учун кимга мурожаат қилиш керак? Қандай ҳужжатлар тайёрлаш керак? Қанча бўлади, бу нафақанинг миқдори? Неча йил беришади? Илтимос шу саволларга жавоб топишимга ёрдам берсангиз", дея сўради нукуслик Юсуф.\n“Аҳолини иш билан таъминлаш тўғрисида”ги қонунга кўра, ишсизлик нафақаси фақат маҳаллий меҳнат органлари томонидан ишсиз деб топилган фуқароларга берилади.\nЎзбекистон Меҳнат ва аҳолини ижтимоий муҳофаза қилиш вазирлиги мутахасисларидан бирининг Озодлик билан суҳбатда айтишича, 16 ёшдан то пенсия ёшига қадар бўлган фуқаро агар мутахасислиги бўла туриб, иш топа олмаётган бўлса ишсиз деб топилиши мумкин.\n“Бу ҳолатда фуқаро меҳнат қилиш қобилиятига эга бўлиши лозим. Агар фуқаро қўлида маълумоти бўла туриб, ишсиз юрган бўлса, ҳеч қаердан ойлик олмаётган бўлса, ўзи яшаётган ҳудуддаги Меҳнат биржасининг бандликка кўмаклашиш марказига мурожаат қилиши лозим. Тегишли ҳужжатларни топширгач, унинг аризаси махсус комиссия томонидан ўрганилади. Кейин ариза берувчи фуқарога учта жойдан иш таклиф қилинади. Ушбу учта корхонада агар бўш иш жойи бўлмаса ва учаласидан ҳам отказ олса, унга ишсиз мақоми берилади”, деди вазирликнинг исмини ошкор қилмаётганимиз мутахасиси микрофонсиз суҳбатда.\nСуҳтдошга кўра, касб-ҳунар коллежларини битирган, қўлида дипломи бўлган ёшлар ҳам иш топа олмаса бандликка кўмаклашиш марказига мурожаат қилишлари мумкин.\n“Уларга ҳам учта корхонадан иш таклиф қилинади. У ерда иш бўлмаса, улар ҳам ишсиз деб эътироф этилади”, деди вазирлик мутахасиси.\nАмалдаги тартибга кўра, ҳеч қандай мутахасисликка эга бўлмаган фуқаро ҳам ишсизлик нафақаси учун ариза топшириш ҳуқуқига эга.\n“Ҳеч қанақа маълумоти бўлмасдан бекор юрган фуқаролар мурожаат қилган тақдирда улар аввал касбга ўқитиш марказларига жўнатилади. Албатта хоҳишига кўра. Тошкентда 2 та шундай марказ бор. Бунда нафақа тўланмайди. Лекин стипендия берилади. Ўқув марказида давлат томонидан бепул ўқитилади. Бу ерда 6 ой давомида маълум касбни ўрганиб чиқиши мумкин. Масалан тикувчи, сваршик, қурувчи, компьютер ремонти, бухгалтерия каби барча касб-ҳунарлар ўргатилади”, деди мутахасис.\nКейин олти ойлик ўқув марказида ўқиган ёшларга ҳам учта жойдан иш таклиф қилиниб, агар иш топилмаса, уларга ҳам ишсиз мақоми берилади.\nИшсизлик нафақаси миқдори:\nИшсиз деб топилган фуқароларга қонунда белгиланган тартибда ишсизлик нафақаси тўланади.\n“Аҳолини иш билан таъминлаш тўғрисида”ги қонунга кўра, ишсизлик нафақаси олиш ҳуқуқига эга бўлган шахсларга аввалги иш жойидаги ўртача иш ҳақининг эллик фоизи миқдорида, лекин энг кам иш ҳақидан оз бўлмаган ва ўртача иш ҳақидан кўп бўлмаган миқдорда ишсизлик нафақаси тўлаш кафолатланади.\nИлгари ишламаган, биринчи марта иш қидираётган шахсларга энг кам иш ҳақининг камида етмиш беш фоизи миқдорида нафақа тўлаш кафолатланади.\n“Қарамоғида ўн олти ёшга тўлмаган болалари ва бошқа кишилар бўлган ишсиз шахсларга нафақа миқдори ўн фоизга оширилади. Агар олдин бирор жойда ишлаган бўлса, иш стажи бўлса, бу нафақаси кўпайишига имкон бўлади”, деди Ўзбекистон Меҳнат ва аҳолини ижтимоий муҳофаза қилиш вазирлиги мутахасиси микрофонсиз суҳбатда.\nИшсизлик нақафаси олиш муддати:\nАмалдаги қонунларга кўра, ишсизлик нафақаси аввал бирор жойда ишлаб, маълум сабабларга кўра ишсиз қолган бўлса, ўн икки ойлик давр мобайнида йигирма олти календар ҳафта тўланади\nИлгари ишламаган ва биринчи бор иш қидираётган шахсларга эса ўн икки ойлик давр мобайнида ўн уч календар ҳафта тўланади.\nҚонунга кўра, ишсиз шахс нафақа олиш даврида иш қидириши ва ҳар икки ҳафтада камида бир марта маҳаллий меҳнат органида йўқламадан ўтиши керак.\nАмалдаги тартибга кўра, қарамоғида учтагача киши бўлган, ўттиз беш ёшга тўлмаган ишсиз эркак ишсизлик нафақаси олиш учун ҳақ тўланадиган жамоат ишларида иштирок этиши шарт ҳисобланади. Агар фуқаро жамоат ишларидан бўйин товласа, унга ишсизлик нафақаси бериш тўхтатиб қўйилади.\nШунингдек, ишсизлик нафақаси олаётган шахс ишга жойлашганда ҳам унга нафақа берилиши тўхтатилади.\nСаволларингизни Skype орқали ОzodSkype ëки ErkinMikrofon манзиллари ҳамда WhatsApp орқали йўллашингиз мумкин.


Бердимуҳамедов таксичилар туфайли ИИВ раҳбарига охирги огоҳлантириш берди » Ўзбекистон янгиликлари – Zamin.uz\nБердимуҳамедов таксичилар туфайли ИИВ раҳбарига охирги огоҳлантириш берди\n05 апрель 2019, 14:04\n4 апрел куни хавфсизлик кенгашининг жорий йил уч ойи якунлари бўйича мажлисида Туркманистон президенти Гурбангули Бердимуҳамедов яна ички ишлар вазири Искандар Муликовга қаттиқ ҳайфсан ва сўнгги огоҳлантириш берди. Бу ҳақда «Хроника Туркменистана» хабар қилмоқда.\nМуликовнинг ишидан норозиликка президент тегишли лицензияси бўлмаган хусусий таксичилар кўчаларда жуда кўп эканини аниқлагани сабаб бўлди.\n«Бундай фаолият билан шуғулланиш ҳуқуқига эга бўлмаган ҳолда, улар йўл ҳаракати қоидаларини қўпол тарзда бузмоқда, бу йўл-транспорт ҳодисалари ва фавқулодда вазиятларга олиб келмоқда», - дея Бердимуҳамедовнинг сўзларини келтиради нашр ТДХ ахборот агентлигига таянган ҳолда.\nАввалроқ, Ашхобод-Туркманбоши автомобиль йўлида 31 март куни содир бўлган йирик ЙТҲ ҳақида хабарлар тарқалганди. Унинг оқибатида тўрт киши ҳалок бўлган ва ўнга яқин инсон жароҳат олган. Билдирилишича, ЙТҲ Балқан вилоятидаги сел ва сув тошқинлари йўлнинг бир қисмига зарар етказгани сабабли юз берган.\nТаъкидланишича, Туркманистон Ички ишлар вазирлиги раҳбари И. Муликов мунтазам равишда ҳайфсан ва «сўнгги огоҳлантириш» олади. 2018 йилда Муликов иккита «сўнгги огоҳлантириш» олганди. Ундан бир йил аввал ҳам вазирга ҳайфсанлар берилган.\nЯнгиликлар » Дунё » Бердимуҳамедов таксичилар туфайли ИИВ раҳбарига охирги огоҳлантириш берди\n21:14 Гурбангули Бердимуҳамедов яна мастер-класс кўрсатди (видео)\n17:34 Туркманистон Президенти Тошкентга келмоқда


Гурлан тумани масжидлари\nГурлан тумани масжидлари\tmuslim.uz\nБугунги кунда мамлакатимизнинг турли соҳаларда эришаётган улкан ютуқлари нафақат қўшни мамлакатлар, балки халқаро миқёсда ҳам ҳақли равишда эътироф этилаётир. Бундай тараққиёт ва ривожланиш замирида шубҳасиз, Ватанимизда ҳукм сураётган тинчлик ва осойишталик, миллатлар ва динлараро бағрикенгликнинг мужассамлиги ётибди. Бу борадаги ишлар самарадорлиги эса ҳар томонлама диний соҳа ходимларининг фаоллиги билан ҳам чамбарчас боғлиқдир. Зеро, Ўзбекистон азалдан ислом маданияти ва цивилизациясига улкан ҳисса қўшган диёр ҳисобланади.\nЎзбекистон мусулмонлари идорасининг Хоразм вилояти вакиллиги томонидан вилоятдаги шаҳар ва туман бош имомлари иштирокида ҳар ойда масжидлар фаолиятини ўрганиш, ўзаро тажриба алмашиш, ҳудуддаги масжидлар фаолияти билан яқиндан танишиш мақсадида туманларга сафарлар уюштириш белгилаб олинган эди. Мазкур режага мувофиқ ушбу тадбирнинг иккинчи сафари шу йилнинг 17 декабрь куни Гурлан туманида бўлиб ўтди. Шу муносабат билан тумандаги “Усмон Саид бобо”, “Ҳидоят”, “Шайх Жалолиддин Гургоний бобо”, “Шайх Жамол бобо”, “Нур Саид Эшон бобо” ва “Қора Алам бобо” масжидларининг фаолияти, жумладан, биноси, таҳоратхона ва ёрдамчи бинолари, санитария-гигиена, ёнғин хавфсизлиги, қурилиш меъёрларига жавоб бериши, масжидларнинг ҳужжат юритиш ҳолати, имом-хатибларнинг меҳнат фаолияти ва самарадорлиги яқиндан ўрганилди.\nТумандаги “Ҳидоят” масжиди чегара ҳудудда, марказдан олисда жойлашганига қарамасдан қишлоқ аҳлининг бирдамлиги, масжид ободончилигига эътибор қаратигани, масжид биносининг том қисми ва таҳоратхона жорий таъмирдан чиқарилгани билан таҳсинга лойиқ, бўлди. Масжидга туман бош имомлари томонидан ҳам моддий ёрдам амалга оширилди.\nТадбир сўнгида Гурлан тумани бош имом-хатиби М. Қурбанбаев ушбу ташкил қилинган тадбир туманлар ўртасида маҳорат ва тажриба алмашиш учун муҳим эканлигини таъкидлади. Барча қатнашчиларга ўз миннатдорчилигини билдирар экан, берилган тавсия ва билдирган фикр-мулоҳазаларни эътиборга олиб, янада жадал ҳаракат қилишини билдирди.\nЎМИ Масжидлар бўлими ходими\t337 марта ўқилди\tДругие материалы в этой категории:\n« Юз ракат нафл намоздан афзалдир\tЯхшиликни ортга сурманг »


Энди маҳалла раислари қандай даромад топади? Моддий ёрдам пуллари қисқарадими? » Sangzor.uz - Инновацион ахборот портали\nSangzor.uz » Жамият » Энди маҳалла раислари қандай даромад топади? Моддий ёрдам пуллари қисқарадими?\nАдлия вазирлигида янги ташкил этилган Маҳалла ва оилани қўллаб-қувватлаш вазирлиги фаолиятига бағишланган матбуот анжуманида Олий Мажлис Қонунчилик палатаси депутатлари томонидан вазир лавозимига маъқулланган Раҳмат Маматов ва унинг ўринбосарлари иштирок этди.\n"Даракчи" мухбири Раҳмонқулов Сардорбек томонидан берилган маҳалла раисларининг даромад манбалари энди нималардан иборат бўлиши ва моддий ёрдам пуллари қандай тақсимланиши ҳақида берган саволларига Маҳалла ва оилани қўллаб-қувватлаш вазири Раҳмат Маматов шундай жавоб берди:\n- Улар ҳар доимгидек белгиланган иш ҳақларини олишади. Фақат Президентимизнинг топшириқлари бор: Яхши маҳаллаларда яхши ишлаганлар албатта рағбатлантирилишлари керак. Улар “яхши, қониқарли, қониқарсиз” критерияларга ажратилган ҳолда, тадбиркорлик фаолиятидан тушган маблағлар ҳисобидан белгиланган маошига қўшимча равишда рағбатлантирилади.\n“Ўзбекистон Республикаси Маҳалла ва оилани қўллаб-қувватлаш вазирлиги фаолиятини ташкил этиш тўғрисида”ги 4602-сонли Президент қарорига мувофиқ вазирлик бошқарув ходимларининг лавозим маошларини белгилашда тариф коэффициенти марказий аппаратда – 2 бараварга, ҳудудий бошқармаларда – 1.5 бараварга ва туман бўлимларида – 1,3 бараварга ошириш назарда тутилади.\nШунингдек, 2020 йил 1 июлдан фуқароларнинг ўзини ўзи бошқариш органлари фаолиятини молиялаштиришнинг янги тизими жорий этилади. Яъни, жисмоний шахслардан олинадиган мол-мулк солиғи ҳисобига уларни молиялаштириш амалга оширилади. Бу маблағлар туман (шаҳар) маҳаллий бюджетларида жамланади ва ҳар бир маҳалла кесимида унинг ҳудуди бўйича ҳисобланган тушумларга мутаносиб равишда ажратилади.\nБу маблағлар фуқароларнинг ўзини ўзи бошқариш органлари ходимларининг иш ҳақи ва лавозим маошига нисбатан 30 фоиз қўшимча махсус устама тўлаш, моддий рағбатлантириш, моддий-техник базани мустаҳкамлаш, ҳудудларни ободонлаштириш ва бошқа харажатларга йўналтирилади.\nЭНДИ МАҲАЛЛАДАН ИЖТИМОИЙ ЁРДАМ ПУЛЛАРИ БЕРИЛМАЙДИМИ?\n- Бундан кейин маҳалла раиси тадбиркорлик билан шуғулланади, даромад топади, ўз ҳисобини тўлдириб, маҳалладаги кам таъминланган оилаларга ёрдам беради. Маҳаллалардан ажратиладиган моддий ёрдам билан Президентимиз айтган камбағалликдан чиқиб бўлмайди. Маҳалла қачонки фуқаро билан манзилли ёндашув қилиб, даромад топиш йўлларини биргаликда топиб, ёрдамга муҳтож оилаларнинг тадбиркорлик фаолияти билан шуғулланишига имкон яратилса, моддий аҳволни яхшилаш мумкин.


Ўзбекистонда ИҲТ билан ҳамкорликда замонавий телескоп ўрнатилади ҳамда компьютер маркази ташкил этилади\n2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили”да амалга оширишга оид давлат дастури лойиҳаси ишлаб чиқилгани ҳақида маълум қилган эдик.\nДастур 5-15 январь кунлари жамоатчилик муҳокамаси учун 2018.strategy.uz сайтига жойлаштирилди.\nДастурининг 230-бандида Ислом оламининг жаҳон фани ва цивилизациясига қўшган беқиёс меросини тарғиб қилиш борасида мусулмон давлатлари билан ўзаро мулоқотни янада фаоллаштириш кўзда тутилган. Ушбу мақсадда Ўзбекистон Республикаси Президенти қарорлари лойиҳаларини тайёрлаш режалаштирилган.\n- Унда Ислом ҳамкорлиги ташкилоти (ИҲТ) билан биргаликда Ёш олимлар Халқаро Ислом маркази ва Ўзбекистонда ИҲТнинг юқори самарали компьютер марказини ташкил этиш;\n- Ўзбекистонда ИҲТ билан ҳамкорликда замонавий телескоп ўрнатиш;\n- Ал-Хоразмий хотирасига бағишланган ёш математиклар ўртасидаги халқаро олимпиадани ўтказиш назарда тутилган.\nДругие материалы в этой категории: « Ўзбекистонда Қуръон тиловати бўйича халқаро фестивал ўтказилади\tҚуръон мусобақасида иштирок этиш учун бир кунда 1000 киши ҳужжат топширди »


Шофирконлик М.Қаҳҳорованинг тадбиркорликка қизиқиши жуда юқори. Аммо тижорат банкларидан имтиёзли кредит олишда қийналаётгани боис ҳалигача ўз бизнесини йўлга қўйгани йўқ эди.\nШу боис у 7 фоизлик имтиёзли кредит олишда амалий ёрдам сўраб O‘zLiDeP Шофиркон туман кенгаши қошида ташкил этилган “Тадбиркор аёллар муаммоларини ўрганиш” гуруҳига мурожаат қилган эди. Фуқаронинг мурожаати Халқ депутатлари туман Кенгашидаги партия депутатлик гуруҳи аъзоси Сайёра Асадова ташаббуси билан ижобий ҳал этилди.\n—Имтиёзли кредит ва бўш ётган бинода товуқхона ташкил этиш бўйича таклиф киритдим, —дейди М.Қаҳҳорова. — O‘zLiDeP тушаббуси билан “Ипотека банк” шаҳар филиалидан 17 млн. сўм миқдорида имтиёзли кредит олдим. Бундан ташқари, “Н.Ҳамроев” ширкат хўжалигининг эски молхонасини ҳам “ноль” қийматда олиб беришди.\n—Партиямиз томонидан ташкил этилган “Тадбиркор аёллар муаммоларини ўрганиш” гуруҳлари М.Қаҳҳорова сингари юзлаб хотин-қизларга амалий ёрдам кўрсатиб келмоқда, — дейди O‘zLiDeP Бухоро вилоят кенгаши матбуот котиби Шамшод Жафаров.


Сешанба, 10 Декабрь 2019\n* Жиззах шаҳрида давлат мулки объектларини хусусийлаштириш тартибини такомиллаштириш, уларни сотиш механизмлари ва тартиблари самарадорлигини ошириш масалаларига бағишланган тадбир уюштирилди. Унда иштирокчилар соҳадаги сўнгги ўзгаришлар ҳамда янгиликлар билан таништирилди.\n* “Камолот” ЁИҲнинг бошланғич ташкилотлари етакчилари ва координаторлари учун Андижон шаҳрида ўқув-семинар ўтказилди. Унинг доирасида ташкил этилган “Энг намунали бошланғич ташкилот етакчиси” кўрик-танловида етакчиларнинг ташкилотчилик борасидаги истеъдод ва маҳоратига баҳо берилди.\n* Нурота тумани тиббиёт бирлашмасига қарашли туғуруқхона мажмуига “Саломатлик — 3” лойиҳаси доирасида Японияда ишлаб чиқарилган 350 миллион сўмлик замонавий тиббий жиҳозлар ва ускуналар келтирилди. Шунингдек, ушбу мажмуа 515 миллион сўмлик бюджет маблағи ҳисобидан таъмирланди.\n* Урганч шаҳридаги Огаҳий номидаги вилоят драма театрида анъанавий тарзда ўтказиб келинаётган “Ниҳол” мукофоти танловининг Хоразм вилояти босқичи бўлиб ўтди. Унда воҳанинг 60 нафардан зиёд ёш иқтидор эгалари эстрада, мусиқа, мумтоз қўшиқ, рақс ва опера санъати ижрочилиги йўналишлари бўйича ўз маҳоратларини синовдан ўтказди.\nМазкур рукндаги бошқа мақолалар: « Асранг она табиатни!\t«Ватаним тараққиётига менинг ҳиссам» »


24-05-2016 | 11:46\nZAMIN.UZ / Жамият / 24 Май 2016 года473\nТошкент шаҳридаги “Бунёдкор” ва “Ўзбекистон” метро бекатларини боғловчи кўча таъмирлаш ишлари сабаб вақтинча ёпиб қўйилди, дейилади "Даракчи" нашрида. Маълумотларга кўра, айни пайтда мазкур кўчага асфальт ётқизиш ишлари олиб борилмоқда. Бу ҳолат эса “Новза” метро бекати, Қоратош мавзеси ва “Муқимий” театридан “Истиқлол” санъат саройи томонга келаётган автомобилларнинг тирбандлигига сабаб бўлмоқда. Йўлни таъмирлаш ишлари қачонгача давом этиши ҳозирча номаълум. Тошкент шаҳар ҳокимияти маъмурияти йўлни таъмирлаш ишлари ўтказилиши ҳақида ҳайдовчиларни олдиндан огоҳлантирса, мақсадга мувофиқ бўлар эди.


Ўзбекистон Касаба уюшмалари федерацияси томонидан "Йилнинг энг фаол ёш кимёгари" танловининг республика босқичи ўтказилди. Унда тармоқ тизимидаги корхона ва ташкилотларда ғолиб бўлган 10 нафар ёш мутахассис ўз ихтиролари тақдимоти билан иштирок этди.\nТанловда ёш мутахассисларнинг ишлаб чиқаришга жорий этилган янги лойиҳалари, инновацион ишланмаларининг республикамиз иқтисодиётини ривожлантиришга қўшаётган ҳиссаси асосий мезонлардан бири бўлди. Шунингдек, ёш мутахассислар томонидан амалга оширилаётган илмий изланишларнинг долзарблигига алоҳида эътибор қаратилди.\n"Navoiyazot" акциядорлик жамияти ишлаб чиқаришни мувофиқлаштириш ва маҳаллийлаштириш бўлими бошлиғи Ҳотам Ёриев биринчи ўринга лойиқ, деб топилди.\n— Танлов янги имкониятлар эшигини очишда катта аҳамиятга эга, — дейди Ҳ. Ёриев. — Fояларимизни амалга оширишда, ўзаро тажриба алмашишда кенг майдон вазифасини ўтамоқда. Ўйлайманки, тадқиқотларимиз келгусида юртимиз фаровонлигига хизмат қилади.\n"Фарғонаазот" АЖ илмий ривожлантириш бошқармасининг ташаббус гуруҳи етакчи мутахассиси Отабек Мадаминов иккинчи, "Максам-Чирчиқ" акциядорлик жамияти катализатор цехи бошлиғи Арсен Алиев ҳамда "Деҳқонобод калий заводи" масъулияти чекланган жамияти янги инновацион ғоялар ва технологиялар хизмати инновация бўйича муҳандиси Муродилла Пўлатов учинчи ўринни эгаллади.\nБарча иштирокчиларга рағбатлантирувчи мукофотлар тақдим этилди.